MUFUTULI UULIKO LYOONSE\nUmwi musankwa waku cisi ca Sikotilandi (Scotland) wakali aa zina lya Petro (Peter) naaka sweeka musokwe akati kamasiku, Leza waka mwiita a zyina lyakwe: "Petro!" Nolya kaita alimwi jwi kuzwa kujulu, Petro wakaima mpoona aawo, akulanga aansi, wakabona kuti kwakaceede asyoonto kuti awile mu dindi lyakali ku syigwa mabwe.\nHena inga taci boti kuti toonse twamunvwa Leza kaita mazina eesu? Hena taciindili kubota naa waba mulongwe wesu uli a fwaafwi - kuti twakala anguwe katwaambaula mapenzi eesu akulota kwesu?\n1. KUSIKA KULI JESU CA KU TAKASYIGWA\nKozumina na ukake, tulakozya kuswena a fwaafwi a Jesu kwiinda mbotunga twaba naa wakala andiswe. Kukkala a Jesu mubuntu bwakwe akati kesu ncibotu kwinda, pesi amuyeye mabunga aabantu aanga kaamutobela koonse nkwabede kuti ba mubone.\nIno ciindi cakubeleka milimo yakwe inga cazyila kuli? Coolwe cakwaambaula anguwe ndiza inga caba buyo comwe mubuumi bwamuntu. Klistu uyanda kuba a mukowa wacigaminina amuntu oonse. Aaka nkakaambo nkaakaunkila kujulu kusiya nyika eeyi kutegwa aswene afwaafwi kuli umwi aumwi wesu mazuba oonse. Nkaambo kakuti Jesu takede abusena bomwe mbuli naakali anyika aano, lino uli afwaafwi amuntu oonse kwiinda mu Muuya Uusalala, kuti asololele buumi bwa ooyo uyanda cacigaminina.\nNkusyomezya nzi ikwa kuyumyayumya nkwaakapa Jesu katana unka kujulu?\n"NDABA AANDINYWE MAZUBA OONSE,nikuba kusikila kamamanino aaciindi." - Mateyo 28:20.\nIno Kristu ucita nzi kujulu cipa kuti acikonzye "kuba aandinywe lyoonse"?\nEno buya: "TULIJISI MUPAIZI MUPATI nkokuti, JESU MWANA WA LEZA, uwakainka kujulu kwini, atujatisye lusymo lwesu. Nkaambo ooyo wesu tali Mupaizi Mupati uutakonzya kutweetelela mukulengauka kwesu, pele ngonguwe oyo uwakasunkwa mbubona mbuli ndiswe nekuba boobo taakwe naakabisya. Nkaambo kaako atuswene cakutayoowa kucuuno ca luzyalo, kuti tukatambule lweetelelo akujana luzyalo kutugwasya muciindi ncotubula." - Ba Hebulayo 4:14-16.\nAmubone ku sinizya kwa ku ba a Jesu kuti ulatwiiminina kujulu:\n"Wakasunkwa munzila zyoonse, mbuli ndiswe" "Uleetelelwa bubombe bwesu." "Kutugwasya muciindi ca kubula." A Jesu mbuli Mupaizi Mupati tatu ci kosokele kuzwa kujulu lili kule; Klistu ulakonzya kutu leta kubusyu bwa Leza. Nco twa ambilwa kuti "tuboole kucuuno ca luse abusicamba."\nIno Jesu uli a busena nzi kujulu?\n"Anu walo (Jesu) naakamana kutuulila zibi cipaizyo comwe citatamani, wakaakukala KULULYO LYA LEZA." - Ba Hebulayo 10:12.\nKlistu uupona - ooyo waluse - nguutwiminina kucuuno "kululyo lya Leza."\nIno buumi bwa kwe Jesu bwaka mubamba buti kuti abe Mupaizi wesu Mupati?\n"Nkaambo kaako ncakaekelela muzyitu zyoonse kuti aelane a BANABAKWABO munzila zyoonse, kuti akabe Mupaizi Mupati uuli aaluzyalo, uusyomeka kuzintu zyoonse zya Leza, Nkambo walo wakapenga nakasunkwa, ULACIKONZYA KUGWASYA abo basunkwa." - Ba Hebulayo 2:17, 18.\nWalo "Mwanaakwesu" muntu mbuli ndiswe ooyo "wakasunkwa" mbuli ndiswe, lino Mupaizi Mupati wesu kujanza lyalulyo lya Bawisi. "Ulimbuli" ndiwe, Ulizi buumi bwesu. Wakafwa nzala, waka fwa nyota, waksunkwa, alimwi wakakatala. Waka kuyanda kweetelelwa lubomba.\nPele atala a koonse, Jesu uleele kuba Mupaizi Mupati nkaambo "Waka tufwila kuti a gusye akulekelela zibi zyesu." Waka bbadela muulo wazibi aku fwila zibi zyesu mubu sena bwesu. Aaya ngamakani mabotu, Makani mabotu kubantu boonse koonse lyoonse.\nUmwi Uyiisya Bbaibbele waamba bobuya: "Mwana wesu musimbi kajisi myaka yotatwe, waka jatwa kanwe mucuuno caku vunga, cakuti cifuwa caanduka. Katu tiyanina kuya kumusilisi, wakalila cakuti myoyo yesu yaka zapauka. Awalo mupati wakwe wa myaka yosanwe caka mucisa munzila yaandeene. Tandikalubi majwi aakwe musilisi naakamana ku silika cicisa ca mu syoonto wakwe. Waka lila, Taata, ndali kulombozya kuti nowali munwe wangu!"\nBoonse bantu nobaka cisigwa a cibi akwaambwa beelele kufwa kukabe katamani, Jesu wakati, "Oo, Taata, ndali kulombozya kuti nindali ndime." Wisi waka mupa Jesu kulombozya kwakwe aci ciinkano.\nMufutuli wesu wakainda mumapenzi oonse ngotujisi akwiinda!\n2. MAKANI MABOTU MUCIZUMINANO CAKALE\nBana ba Isulaili (Israel) noba ka lyookezya acilundu ca Sinai, Leza wakaambila Mosi kuti ayake n'ganda yakupaila iibwezegwa "mbuli cinkozya ncowakatondezegwa (Mosi) mucilundu" (Kulonga 25:40). Nokwakainda myaka iili myaanda yosanwe (500), tempele lyakayakwa a Mwami Solomon lyakayakwa a busena bwa nganda iibwezegwa. Eeli tempele lyakayakwa a buyake mbubona bwakajisi libwezegwa.\nLeza naakapa Mosi malailile akuyaka cikombelo, nkaambo nzi keni nkaaka jisi mumi zeezo?\n"Lino bandicitile cikombelo "NKALE AKATI KABO." - Kulonga 25:8.\nCibi cakaleta kwaandana kuusisya akati ka bantu a Mulengi wabo. Cikombelo yakali nzila Leza njaakayanda kuti akale abantu bakwe alimwi. Cikombelo eecim, lyakaba tempele kumbele aamazuba aakali mpaakati kabukombi bwabantu ba Leza mucipango cakale. Mafumofumo a mangolezya bantu bakali kuboola kuti baambaule a Leza wabo mukupaila ku cikombelo (Luka 1:9, 10), akulomba zisyomyo zya Leza: "Nkotunoswaanana ayebo" (Kulonga 30:6).\nCipangano cakale ci yiisya makani mabotu mbubona mbuli cipangano cipya. Zyoonse ziyiisya Jesu katu fwila aku tu belekela mbuli Mupaizi Mupati mu ci kombelo caku julu.\n3. MULIMO WA JESU WAZUBULULWA MUCIKOMBELO\nCikombelo a milimo yaco zitondezya milimo Jesu njabeleka lino mu tempele lya kujulu, a milimo NjabelekA aansi kutusololela umwi a umwi mu buumi bwesu. Mbokunga cikombelo caansi cakayakwA kutobela mayake aacili kujulu, citutondezya cikombelo cakujulu Jesu nkwabelekela ono. Mu Kulonga 25 kusikila ku 40 milimo yamu cikombelo ilapandululwa kabotu kabotu.\nZimwi zijanika mucIkombelo zilaambwa mucipangano cipya amwalo:\n"Icizuminano caka taanguna caka jisi milao yaku komba acikombelo caansi.... Mun'ganda yakutaanguna kwakali aakubikila lambe, tafule alimwi a cinkwa cisetekene; oobu mbusena bwakali kwiitwa kuti Busena Busetekene. Kunze aamulembo kwali busena bwakali kwiitwa kuti Busena Bwiinda Kusetekana, oomu mwakali Cipaililo ca Golide ca tununkilila (golden altar of incense) alimwi bwato bwacizuminano bwakajisi cuvinisyo ca golide (ark of the covenant). Oobu bwato bwakajisi... ibbwe lya cizuminano (Leza mpaakalemba milao iili kumi (Ditolonomi 10:1-5). Atala aa bwato kwakali bangele ba booneki kaba vumba civunisyo ca bwato (cuuno caluse)" - Ba Hebulayo 9:1-5.\nCikombelo cakajisi masena obile, Busena Busetekene a Busena Bwiinda Kusetekana. Lubuwa lwa liko kumbele kwacikombelo. Mulubuwa oomu kwakali cipaililo ca mukuba bapaizi mpobakali kujaila tubelele a mutiba wa meenda ngobakali kusamba. Tubelele tobakali ku jaya a cipaililo ca mukuba twiiminina Jesu, walo, kwiinda mu lufu Lwakwe a ci ciinkano wakaba "Kabelele wa Leza, ubweza zibi zya nyika!" (Johane 1:29).\nMubisyi uusandukide naaka boola kucipaililo a cipego cakwe akweempa zibi zyakwe, waka tambula kulekelelwa aku salazyigwa. Munzila njiyona, mubisyi sunu ulajana kulekelelwa akusalala kwiinda mubulowa bwa Jesu (1Johane 1:9).\nMubusena bwakutaanguna, naa Busetekene, cakubikila ma lambe cakajisi mitabi iili, ciloba (7 branches) cakali kuyaka coonse ciindi, kwiiminina Jesu ooyo uutaleli lyoonse kuba "mumuni wa nyika" (Johane 8:12). Tafule lyakajisi cinkwa lyakalikwiiminina mbwatupa kukuta ku nyota a nzala ya Muuya, "Cinkwa ca buumi" (Johane 6:35). Cipaililo ca golide ca tununkilila ciiminina mulimo wa Jesu waku pailila ndiswe kubusyu bwa Leza. (Cizubuluzyo 8:3, 4).\nBusena bwabili, Bwiinda Kusetekana, bwakajisi bwato bwa ci zuminano acivunisyo ca golide. Ciiminina cuuno ca Leza. Civunisyo na cuuno ca luse cakali kwiiminina kwiimina kwa Jesu, Mupaizi Mupati wesu. Ulakombelezya mubusena bwa bantu ba sizibi bakatyola mulao wa Leza. Mabwe obile Leza mpaakalemba milao iili kumi aakali anselelo aacuuno caluse. Bangele ba setekene bulemu bakaliimvwi kumbali a bwato. Mumuni uumweka kapati wakali kuyaka akati kutondezya buleza a Leza bwakwe. I mulembo waka sisa Busena Busetekene kumeso aabantu ziindi mupaizi naakali ku beleka mulubuwa. I mulembo wabili kumbele aa Busena Bwiinda Kubota wakasisa busena oobu ku bapaizi bakali kubeleka mubusena bwakutaanguna Busetekene.\nJesu naakafwa aci ciinkano ncinzi caka citika ku mulembo?\n"Aciindi aawo mulembo mutempele waka zapuka akuzwa ibili kuzwa atala kusika aansi" - Mateyo 27:51.\nJesu naakafwa Busena Bwiinda kusetekana bwaka caala aatuba. Naakamana kufwa Jesu kunyina mulembo uuboola akati ka Leza a muntu uusyoma amoyo wakwe oonse;Jesu Mupaizi wesu Mupati ulatuleta kubusyu bwa Leza (Ba Hebulayo 10:19-22). Tula konzya kusika kubusena bwa cuuno ca kujulu nkaambo ka Jesu Mupaizi wesu Mupati uuli kululyo kwa Leza. Jesu ulatuleta kubusyu bwa Leza-mumoyo wa Taata waluse. Aboobo "atuswene munsi munsi."\n4. KUYUBUNUNA KLISTU KWA KUTUFUTULA\nMbubona mbuli cikombelo caansi mbocakali kukozyanya a tempele lya kujulu Jesu nkwa tubelekela ono, milimo ya cikombelo caansi yakali "cinvule na cinkozyana a cili kujulu" (Ba Hebulayo 8:5). Pele kulikwiimpana kuliko aawa. Bapaizi bakali mucikombel;o caansi balo inga tabalekeleli zibi, pele a ci ciinkano Jesu "wakalipa lomwe kusikila kumamanino a misela kuti agusye zibi aku lyaaba mwini lwakwe" (Ba Hebulayo 9:26).\nBbuku lya Levitiko (Leviticus) mucizuminano cakale lilaamba milimo yakali kubelekwa mu cikombelo. Eeyi milimo yakali mu zi beela zyobile. Zimwi zyakali kucitwa abuzuba zimwi amwaka. ( Ciiyo ci tobela, 13, caambaula milimo ya a mwaka).\nMilimo ya buzuba abuzuba bapaizi bakali kupa tubelele kwiiminina bantu alimwi ambunga yoonse. Naa muntu wabisya, ulaleta kanyama kanyina kampenda mbuli mulumbo wacibi. "wabika maanza aakwe amutwe wa cipaizyo eeco cacibi akukajaya abusena bwa zipaizyo zitentwa" (Ba Levi 4:29). Bubi bwa cibi bweelede kulonga kuzwa kuli mubisyi kuya akanyama a kweemp a akubika maanza. Eeci citondezya Klistu mbwaaka bweza zibi zyesu a kalivali; uunyina zibi wakaba "cibi mubusena bwesu" (2Ba Kolinto 5:21). Ikanyama keelele kufwa abulowa bwankako bu kune nkaambo citondeka kumbele Klistu naya kusiswa aci ciinkano.\n5. NKAAMBO NZI BULOWA?\n"Takukwe kulekelelwa kakunyina kutila bulowa" (Ba Hebulayo 9:22). Icakacitika mucizuminano cakaindi cakali ku tondeka kumbele ku mulimo wa Klistu wa ciindi comwe ca kufutula. Naakamana ku fwila zibi zyesu, waka njila mu Masena aasetekene "eno wakaindilila akunjila komwe luzutu mu-Busena Busalalisya kwiinda aboobo waleta lununuko lutamani" lwesu (Vesi 12). I bulowa bwa Jesu nobwakatika aci ciinkano, "mulembo wa mu tempele(mu Jerusalema) waka zapuka muli ibili kuzwa mujulu kuza ansi" (Mateyo 27:51). Nkaambo ka Jesu wakaabwa aci ciinkano, kupa tunyama kucinyina a mulimo.\nJesu Naakatila bulowa aci ciinkano, Wakapa buumi bwakwe bwakali kutobela milao a kubula kampenda mubusena bwakukakilwa kwesu. Ciindi Taata Mwana nobakaandaana a kalivali, Taata Wakalanga kumbi muku nyema aku penga mumoyo, Mwana wakafwa amoyo uutyokele. Leza Mwana waka bweza ntaamu kuti zyoonse ziboola aa cibi zibe alinguwe aku tondezya mbo cibija kulubizya. Inga mpoona wakacikonzya kulekelela basizibi kakunyina kucuubula cibi. Klistu waka bamba "luumono kwinda mubulowa, bwakatika a ciingano" (Ba kolose 1:20).\n6. KUYUBUNUNA JESU MBWA PONA KUTUFUTULA\nIno Jesu uli aamulimo nzi buzuma abuzuba mu tempele lya kujulu?\n"Nkaambo kaako walo uli anguzu zitamani zyakubafutula abo baswena kuli Leza kujanza lyakwe, nkaambo LYOONSE BUYO MPALI, ULABAKOMBELEZYA" - Ba Hebulayo 7:25.\nJesu lino "ulapona" kupa bulowa, kulyaaba mubusena bwesu. Ujisi bubi kuvuna muntu oonse kuzwa kumapenzi aacibi. Bamwi mukulubizya bayeeya kuti, mbuli Mwiiminizi Jesu ulakombelezya Usyi kuti atulekelele. Masimpe, ngakuti Leza icakukomana nguutambula kwaabwa kwa Mwana wakwe mubusena bwesu.\nMbuli Mupaizi Mupati Klistu ulakombelezya bantu. Ulabeleka kugwasya aabo baka lumbula kuti babe a ciindi cabili cakulanga ku luse, basizibi bayoowele kuti bajane kulangila mumakani mabotu aku gwasya basyoma kuti bajane buvubi bunji mu Majwi aa Leza anguzu muku paila. Jesu ulabumba maumi eesu kuti aelane kabotu a milao ya Leza akutugwasya kuba aa ciimo cikala mazuba oonse. Leza wakaaba buumi bwakwe ku muntu oonse wakapona anyika aano. Lino mbuli Mupaizi Mupati, "Lyoonse Ulapona" kusololela bantu kuti batambule lufu Lwakwe nkaambo ka zibi zyabo.\nNokuba kuti wakaisimuna nyika yoonse yakali mu cinyoyoono a ci ciinkano, takonzyi kutufutula cita tutambule luzyalo Lwakwe. Bantu taba kasweeki nkaambo kakubisya pele nkaambo kakukaka kulekelelwa Jesu nkwapa. Cibi caka jaya mukowa Adamu a Eva ngoba jisi cimwi ciindi a Leza. Pesi Jesu, Kabelele ka Leza, wakafwa kwaangulula bantu boonse kuzwa kucibi aku pilusya cilongwe eeci. Hena mwamujana mbuli Mupaizi Mupati, ooyo uupona lyoonse kuti mukowa kauliko anguzu lyoonse?\nLufu lwa Klistu lwa kulyaaba lunyina cikozyana. Mulimo wa Klistu Kujulu unyina ceezyo. Klistu alike nguuleta Leza munsi lyesu. Klistu alike nguuleta Muuya Uusalala kuti akale mumyoyo yesu. Wakalibulizya kuti swebo tuzule. Aswebo tueleelele kumuyanda mbubona. Atu Mutambule caku zulila mbuli Mufutuli a Mwami wa maumi eesu.


Matalikilo 38 IBBAIB63 - Lino kuciindi eco Juda wakazwa - Bible Search\nMatalikilo 37 Matalikilo 39\nMakani aa-Tamara. Mbwaakazyala Perezi a-Zera\n1-Lino kuciindi eco Juda wakazwa kubakulana bakwe, waakuswaya umwi muntu waku-Adulamu, izina lyakwe kali Hira. 2-Nkabela nkukonya oko Juda wakabona musimbi mwana wa-Suwa umwi muntu mu-Kanana, elyo wakamukwata, waswanaana awe. 3-Lino wakaminta, wazyala mwana mulombe, wamuulika izina lya-Eri. 4-Wakaminta alimwi, wazyala mwana mulombe, wamuulika izina lya-Onani. 5-Alimwi lwatatu wakazyala mwana mulombe, wamuulika izina lya-Sela. Kali ku-Kezibi naakamuzyala.\n6-Nkabela Juda wakajanina Eri mwanaakwe mutaanzi mwanakazi, izina lyakwe kali Tamara. 7-Pele Eri mwana mutaanzi wa-Juda, kali mubi mumeso aa-Jehova, aboobo Jehova wakamujaya. 8-Mpawo Juda wakaambila Onani kuti, Unjilile mwanakazi wamukulana wako, ucite mbweelede mulamu wako, ukabusizye mukulana wako lunyungu. 9-Pele Onani wakaziba kuti lunyungu talukooyooba lwakwe, aboobo naakaswanaana amukamukulana wakwe wakasowela anyika kuti atapi mukulana wakwe lunyungu. 10-Lino eco ncaakacita cakabija mumeso aa-Jehova, aboobo wakamujaya alakwe. 11-Elyo Juda wakaambila Tamara mukamwana wakwe kuti, Kosyaala mbuli nabutema muŋanda yauso mane mwanaangu Sela akomene. Nkaambo wakali kuyeeya kuti, Ambweni ulafwa alakwe mbubonya mbuli bakulana bakwe. Aboobo Tamara wakainka kuyookala muŋanda yawisi,\n12-Lino necakaba ciindi, mwana wa-Suwa (ngonguwe muka-Juda) wakafwa. Nkabela Juda, naakaleka kulila, wakainka ku-Timna, nkobakali kuyunda imbelele zyakwe, antoomwe amuzwalani wakwe Hira mu-Adulamu. 13-Elyo Tamara wakalwiidwa kuti, Bona, usozyala wainka ku-Timna kuyooyunda imbelele zyakwe. 14-Amvwe obo, wakasamununa zyakusama zyabunabutema bwakwe, waliputilila intambala kubusyu bwakwe, walyeenyeenya, waakukala kumulyango waku-Enaimu munzila iiya ku-Timna, Nkaambo wakabona kuti Sela wakomena kale, nekubaboobo tana kumupegwa kuti amukwate. 15Lino Juda naakabona, wakayeeya kuti ngusimamambe, nkaambo kavumbide busyu bwakwe. 16Mpawo wakaleya munzila mwaakabede, wamwaambila kuti, Wence tuswanaane ayebo, Nkaambo takwakaziba kuti ngumukamwana wakwe. Wakati, Ulandipanzi kuti uswanaane ambebo? 17-Wakavuwa kuti, Ndakutumina mwana wampongo kuzwa kutanga, Wakati, Sa tokonzyi kundipa citondezyo calusyomo mane ukatume? 18-Wakabuzya kuti, Nkupe citondezyonzi? Wakati, Kondipa cinamatizyo cako antambo yako amusako uuli mujanza lyako. Wakamupa, waswanaana awe, nkabela wakaminta kuzwa kulinguwe. 19-Lino wakanyampuka, waya kulinguwe, wasamununa intambala njakasamide, wasama zyakusama zyabunabutema bwakwe,\n20Lino Juda wakatuma mwana wampongo kujanza lyamuzwalani wakwe mu-Adulamu, kuti aboozye citondezyo kuzwa kumaanza aamwanakazi, pele takwe naakamujana pe. 21Nkabela wakabuzya bantu bakooko kuti, Uli kuli simamambe iwakali kumbali anzila ku-Enaimu? Bakavuwa kuti, Katakwe simamambe okuno pe. 22Mpawo wakapiluka kuli-Juda, wati, Nsikwe kumujana pe. Abalo bantu bakooko bakati, Katakwe simamambe okuno. 23Lino Juda wakati, Atole biyo zintu, kuti tutasekwi. Wabona kuti ndalitumide oyu mwana wampongo, pele tokwe kumujana.\n24-Lino ciindi cili mbuli myezi yotatwe necakamana, Juda wakalwiidwa kuti, Bona! Tamara mukamwana wako wacita bwaamu, wamintila mubwaamu, Mpawo Juda wakaamba kuti, Amumugwisye, aumpwe. 25-Pele naakali mukugwisigwa, wakatumina wisizyala mulazyo wakuti, Muntu uuli azintu ezi nguwakandiminsya. Alimwi wakati, Bona, uzibe na nzizyani zintu ezi-cinamatizyo antambo amusako. 26-Mpawo Juda wakaziziba, wati, Uliluleme kwiinda ndime, nkaambo ndakabula kumupa Sela mwanaangu. Elyo takwe naakaindulula kumuziba.\n27Lino ciindi cakwe cakutumbuka necakasika, mwakajanwa mayanga muzyalilo lyakwe. 28Nkabela mukuzyala kwakwe umwi mwana wakazuluzya ijanza lyakwe, Lino sikutumbusya wakajata ijanza lyakwe, walyaanga akatambo kasalala pyu, wati, Ngooyu mutaanzi kuzyalwa. 29Pele naakapilusya ijanza lyakwe, mweenzinyina wakazwa. Elyo wakati, Ma! Wapola buti yebo? Nciceeco izina lyakwe ncaakaulikwa kuti ngu-Perezi. 30Musule lyakwe mwakazyalwa mweenzinyina iwakajisi katambo kasalala ajanza lyakwe, nkabela wakaulikwa izina lya-Zera.


Paulo mbwaakakambauka mu Korinto (1-5)\nBusongo bwa Leza mbobusumpukide (6-10)\nMuntu uusololelwa amuuya mbwaindene amuntu uusololelwa azisusi zyanyama (11-16)\n2 Aboobo nindakasika kulindinywe bakwesu, tiindakasika amajwi aatondezya kulisumpula+ naa aabusongo nindakali kwaambilizya maseseke+ aa Leza kulindinywe. 2 Nkaambo nindakali aandinywe tiindakayanda kubikkila maano kumakani aali oonse ccita buyo aamba Jesu Kristo, ooyo wakajaigwa aacisamu.+ 3 Alimwi nindakasika kulindinywe, ndakanyina nguzu, ndakaliyoowede alimwi ndakali kukankama kapati; 4 alimwi nzyondakali kwaamba akukambauka tanaakali majwi aabusongo aakusola kukwela bantu, pele zyakali citondezyo camuuya anguzu zya Leza,+ 5 kutegwa lusyomo lwanu lutayaami abusongo bwabantu pe, pele luyaame anguzu zya Leza. 6 Lino twaambaula busongo akati kabaabo basimide,+ pele ikutali busongo bwamubweende bwazintu obuno* naa oobo bwabaleli bamubweende bwazintu obuno, aabo ibayooloba.+ 7 Pele twaambaula busongo bwa Leza buli mumaseseke aakwe,+ ibusongo busisidwe oobo Leza mbwaakabambila limwi kakutanaba bweende bwazintu buli boonse kutegwa tube abulemu. 8 Kunyina naba omwe akati kabaleli bamubweende bwazintu obuno* iwakabuzyiba busongo oobu,+ nkaambo nobakalibuzyi nobatakamujaya* Mwami uulemekwa. 9 Pele kuli mbubonya mbokulembedwe kuti: “Liso tiilyazibona akutwi tiikwazimvwa, alimwi kunyina muntu wakaziyeeya zintu eezyo Leza nzyabambilide baabo bamuyanda.”+ 10 Nkaambo Leza waziyubunwida ndiswe zintu eezyi+ kwiinda mumuuya wakwe,+ nkaambo muuya ulalingaula zintu zyoonse, noziba zintu zisisidwe zya Leza.+ 11 Nguni akati kabantu uuzyi mizeezo yamuntu kunze lyamuuya wamuntu uuli mulinguwe? Mbubonya buyo, kunyina uuzyi mizeezo ya Leza, ccita buyo muuya wa Leza. 12 Lino tiitwakatambula muuya wanyika, pele twakatambula muuya uuzwa kuli Leza,+ kutegwa tuzizyibe zintu Leza nzyaakatupa amaanza obilo. 13 Zintu eezyi azyalo tulazikanana ikutali amajwi aakayiisyigwa abusongo bwabantu,+ pele amajwi ngotuyiisyigwa amuuya,+ eelyo notupandulula makani aakumuuya kwiinda mukubelesya majwi aakumuuya. 14 Pele muntu uusololelwa azisusi zyanyama tatambuli zintu zyamuuya wa Leza, nkaambo nzyabufwubafwuba kulinguwe; alimwi takonzyi kuzizyiba, nkaambo zilingaulwa munzila yakumuuya. 15 Pele muntu uusololelwa amuuya ulazilingaula zintu zyoonse,+ pele walo kunyina muntu uumulingaula pe. 16 Nkaambo “ino nguni uuzyi mizeezo ya Jehova* kutegwa amulailile?”+ Pele swebo tulijisi mizeezo ya Kristo.+\n^ Naa “bwamuciindi ecino.” Amubone Bupanduluzi Bwamabala.\n^ Naa “bamuciindi ecino.” Amubone Bupanduluzi Bwamabala.\n^ Naa “nobatakamujaya aacisamu.”


Kujanika Kumiswaangano Ncokwaamba Kujatikizya Ndiswe | Ngazi Yamulindizi Yakwiiya\n‘Amuzumanane kwaambilizya lufwu lwa Mwami, kusikila akaboole.’—1KOR. 11:26.\nLWIIMBO 18 Kulumba Akaambo ka Cinunuzyo\n1-2. (a) Ino ncinzi Jehova ncabona ciindi mamiliyoni aabantu nobaswaangana ku Mulalilo wa Mwami? (Amubone cifwanikiso icili acivwumbyo) (b) Ino ncinzi ncotutiilange-lange mucibalo eeci?\nAMUYEEYELE Jehova ncabona ciindi mamiliyoni aabantu munyika yoonse nobabungana antoomwe ku Mulalilo wa Mwami. Talangi buyo mweelwe wabantu mbouli mupati; pepe ulalanga muntu umwi aumwi uujanika. Mucikozyanyo, ulababona aabo ibajanika cakusyomeka mwaka amwaka. Akati kabo inga kakuli bantu ibajanika nokuba kuti balapenzyegwa kapati. Bamwi tabasiki-siki kumiswaangano imwi, pesi babona kuti kujanika ku Ciibalusyo ncintu ciyandika kapati ncobeelede kucita. Jehova alimwi ulababona aabo ibajanika ku Ciibalusyo ciindi cakusaanguna, ambweni akaambo kakuti bayanda kuzyiba mbocicitwa.\n2 Masimpe, Jehova ulakkomana kubona kuti bantu banji balajanika ku Ciibalusyo. (Lk. 22:19) Nokuba boobo, Jehova tabikkili kapati maano kumweelwe wabantu bajanika. Ubikkila kapati maano kukaambo kabapa kuti bajanike; kaambo kapa kuti bajanike kalayandika kapati kulinguwe. Mucibalo eeci, tulabandika mubuzyo uuyandika kapati: Ino nkaambo nzi ncotujanika ikutali buyo ku Ciibalusyo cicitwa amwaka ciindi comwe pele akumiswaangano yansondo ansondo yalo Jehova njabambilide baabo ibamuyanda?\n(Amubone muncali 1-2) *\nKULICESYA KUTUPA KUJANIKA\n3-4. (a) Nkaambo nzi ncotujanika kumiswaangano? (b) Ino kujanika kwesu kumiswaangano kwaamba nzi kujatikizya ndiswe? (c) Kweelana ancolwaamba lugwalo lwa 1 Bakorinto 11:23-26, nkaambo nzi ncotweelede kujanika ku Ciibalusyo?\n3 Ikaambo kapati ikatupa kujanika kumiswaangano yambungano nkakuti ncibeela cabukombi bwesu. Alimwi tulajanika akaambo kakuti tulayiisyigwa a Jehova lyamiswaangano. Bantu balisumpula tabasyomi kuti beelede kuyiisyigwa cintu cili coonse. (3Joh. 9) Mukwiimpana, tulayandisisya kapati kulaililwa a Jehova alimwi ambunga yakwe njabelesya.—Is. 30:20; Joh. 6:45.\n4 Kujanika kwesu kumiswaangano kutondezya kuti tulalicesya alimwi tulilibambilide kuyiisyigwa. Mubusiku bwa Ciibalusyo calufwu lwa Jesu, tulajanika kumuswaangano ooyu uuyandika kapati ikutali buyo akaambo kakuti tulimvwa kuti mukuli pele alimwi akaambo kakuti cakulicesya tutobela malailile aa Jesu aakuti: “Kamucita oobu lyoonse kutegwa kamundiyeeya.” (Amubale 1 Bakorinto 11:23-26.) Muswaangano ooyu uyumya bulangizi bwesu bwakumbele alimwi ulatuyeezya mbwatuyanda kapati Jehova. Nokuba boobo, Jehova ulizyi kuti tuyandika kukulwaizyigwa alimwi akuyumizyigwa ikutali buyo ciindi comwe amwaka. Nkakaambo kaako ulatubambila miswaangano nsondo ansondo alimwi utukulwaizya kuti katujanika. Kulicesya kutupa kumvwida. Tulabelesya mawoola manji nsondo ansondo kulibambila alimwi akujanika kumiswaangano eeyo.\n5. Nkaambo nzi bantu balicesya ncobazumina kutambwa a Jehova?\n5 Mwaka amwaka, bantu banji ibalicesya balazumina kutambwa a Jehova kutegwa bayiisyigwe anguwe. (Is. 50:4) Balakkomana kujanika ku Ciibalusyo, alimwi balatalika kujanika kumiswaangano imwi. (Zek. 8:20-23) Antoomwe ambabo, tulakkomana kuyiisyigwa alimwi akusololelwa a Jehova, “mugwasyi [wesu] amuvwuni [wesu].” (Int. 40:17) Sena ncobeni kuli cintu cili coonse icikkomanisya naa ciyandika kapati kwiinda kuzumina kutambwa kuyiisyigwa a Jehova alimwi a Jesu, Mwana ngwayandisisya kapati?—Mt. 17:5; 18:20; 28:20.\n6. Mbuti kulicesya mbokwakamugwasya mwaalumi umwi kujanika ku Ciibalusyo?\n6 Mwaka amwaka, tulasolekesya kutamba bantu banji kusikila mpotugolela kutegwa bajanike ku Ciibalusyo calufwu lwa Jesu. Bantu banji balicesya bagwasyigwa kwiinda mukuzumina ciindi notubatamba. Amulange cikozyanyo eeci. Myaka minji yainda, mwaalumi umwi wakatambula kapepa kakutamba bantu ku Ciibalusyo, pesi wakaambila mukwesu iwakamutamba kuti takacikonzyi kujanika. Nokuba boobo, mubusiku bwa Ciibalusyo, mukwesu wakagambwa kubona mwaalumi ooyo kanjila mu Ŋanda ya Bwami. Mwaalumi ooyu wakakkomana kapati akaambo kambobakamusamausya cakuti wakatalika kujanika kumiswaangano yansondo ansondo. Mubwini, wakaindwa buyo miswaangano yotatwe mwaka woonse wakatobela. Ncinzi cakamugwasya kutalika kujanika kumiswaangano yoonse? Wakali kulicesya kapati calo icakapa kuti acince mbwaakali kuyeeya. Mukwesu wakamutambide nokwakainda ciindi wakaamba kuti: “Mwaalumi uulicesya kapati.” Cakutadooneka Jehova wakamukwela mwaalumi ooyu kutegwa kamukomba, alimwi lino mukwesu uubbapatizyidwe.—2Sam. 22:28; Joh. 6:44.\n7. Ino mbuti nzyotwiiya kumiswaangano alimwi anzyotubala mu Bbaibbele mbozikonzya kutugwasya kulicesya?\n7 Nzyotuyiisyigwa kumiswaangano alimwi anzyotubala mu Bbaibbele zilakonzya kutugwasya kulicesya. Insondo zisyoonto kacitanacitika Ciibalusyo, miswaangano yesu kanji-kanji ibikkila kapati maano kucikozyanyo ca Jesu alimwi akulicesya nkwaakatondezya mukwaaba buumi bwakwe kacili cinunuzyo. Alimwi mumazuba masyoonto kacitanacitika ciibalusyo, tulakulwaizyigwa kubala zibalo zyamu Bbaibbele zijatikizya zintu zyakasololela kulufwu lwa Jesu alimwi abubuke. Nzyotwiiya kumiswaangano iili boobu alimwi anzyotubala muzibalo zyamu Bbaibbele eezyi zitupa kulumba kapati kukulyaaba kwa Jesu akaambo kandiswe. Tulakulwaizyigwa kwiiya bube bwakwe bwakulicesya alimwi akucita kuyanda kwa Jehova, nociba ciindi nocitukatazya kucita boobo.—Lk. 22:41, 42.\nBUSICAMBA BULATUGWASYA KUJANIKA\n8. Ino mbuti Jesu mbwaakatondezya busicamba?\n8 Tulasoleka alimwi kwiiya Jesu mukutondezya busicamba. Amuyeeye buyo busicamba mbwaakatondezya kalaafwaafwi kufwa. Wakalizyi kabotu-kabotu kuti kakutanainda ciindi cilamfwu basinkondonyina bakali kuyoomusampaula, kumukwibbaula alimwi akumujaya. (Mt. 20:17-19) Nomuba mubukkale buli boobu, wakalilyaabide kufwa. Nocakasika ciindi, wakaambila baapostolo bakwe basyomeka aabo mbaakali limwi ku Getesemane kuti: “Amunyamuke, atweende. Amubone! Sikundaaba wasika afwaafwi.” (Mt. 26:36, 46) Ciindi nkamu yabantu ibakanyamwide zilwanyo nobakasika kutegwa bamwaange, wakabacinga, akuliyubununa, mpoonya wakaambila basikalumamba kuti babaleke baapostolo bakwe. (Joh. 18:3-8) Eelo kaka Jesu wakatondezya busicamba bulibedelede! Mazuba aano, Banakristo bananike alimwi abambelele zimbi balasolekesya kwiiya Jesu mukutondezya busicamba. Mubuti?\nBusicamba mbomutondezya kwiinda mukujanika kumiswaangano ya Bunakristo bulabayumya bamwi (Amubone muncali 9) *\n9. (a) Nkaambo nzi ncotuyandika busicamba kutegwa katujanika kumiswaangano lyoonse? (b) Mbuti cikozyanyo cesu mbocikonzya kubagwasya bakwesu baangidwe akaambo kalusyomo lwabo?\n9 Kutegwa katujanika kumiswaangano lyoonse, tuyandika kutondezya busicamba ciindi notulijana mubukkale bukatazya. Bakwesu abacizyi bamwi balajanika kumiswaangano nokuba kuti bali mubuumba, balatyompwa naa kuciswa-ciswa. Bamwi cabusicamba balajanika kumiswaangano nociba ciindi nobakazyigwa kapati abanamukwasyi naa beendelezi bamfwulumende. Amuzinzibale kuyeeya kwaciindi cisyoonto kujatikizya cikozyanyo cesu mbocibajatikizya bakwesu ibali muntolongo akaambo kakwiiminina lusyomo lwabo. (Heb. 13:3) Ciindi nobamvwa kuti tulazumanana kubelekela Jehova nokuba kuti tulasunkwa, balakulwaizyigwa kuzumanana kusyomeka alimwi akuba basicamba. Mwaapostolo Paulo wakali mubukkale bukozyene. Naakali muntolongo yaku Roma, wakali kukkomana kapati kumvwa kuti bakwesu bakali kubelekela Leza cakusyomeka. (Flp. 1:3-5, 12-14) Kakusyeede ciindi cisyoonto kuti aangununwe naa naakaangununwa, Paulo wakalembela bana Hebrayo lugwalo. Mulugwalo oolu wakakulwaizya Banakristo basyomeka aabo kuti ‘luyando lwabo lwabunyina luzumanane’ alimwi akutaleka kuswaangana antoomwe.—Heb. 10:24, 25; 13:1.\n10-11. (a) Mbaani mbotweelede kutamba ku Ciibalusyo? (b) Nkaambo nzi ikajanika kulugwalo lwa Baefeso 1:7 ikatupa kucita boobo?\n10 Tulatondezya busicamba ciindi notutamba banamukwasyi, babelesima alimwi abasimukoboma ku Ciibalusyo. Nkaambo nzi ncotubatamba bantu bali boobo? Tulikkomene kapati akaambo kancaakatucitila Jehova alimwi a Jesu cakuti tulaaluyandisisyo lwakutamba bamwi kutegwa bakajanike ku Ciibalusyo. Tuyanda kuti abalo baiye kujatikizya mbobakonzya kugwasyigwa “aluzyalo” lwa Jehova kwiinda mucinunuzyo.—Amubale Baefeso 1:7; Ciy. 22:17.\n11 Ciindi notutondezya busicamba kwiinda mukuswaangana antoomwe, tulatondezya abube bumwi ibuyandika, oobo Leza alimwi a Mwanaakwe mbobatondezya munzila zilibedelede.\nLUYANDO LUTUKULWAIZYA KUJANIKA\n12. (a) Ino mbuti miswaangano yesu mboiyumya luyando ndotujisi kuli Jehova alimwi a Jesu? (b) Ino lugwalo lwa 2 Bakorinto 5:14, 15 lutugwasya kucita nzi mukwiiya Jesu?\n12 Luyando ndotujisi kuli Jehova a Jesu lutukulwaizya kujanika kumiswaangano. Mpoonya nzyotwiiya kumiswaangano ziyoopa kuti luyando oolo lukomene kapati. Kumiswaangano yesu tulayeezyegwa lyoonse nzyobakatucitila. (Rom. 5:8) Kwaambisya Ciibalusyo cituyeezya mboluli lupati kapati luyando ndobajisi, nokuba kuli baabo batanazyiba mbociyandika cinunuzyo. Akaambo kakulumba kapati, tulasola kumwiiya Jesu kweelana ambotupona buzuba abuzuba. (Amubale 2 Bakorinto 5:14, 15.) Kuyungizya waawo, moyo wesu ulatukulwaizya kumutembaula Jehova akaambo kakutupa cinunuzyo. Imwi nzila mbotukonzya kumutembaula Leza nkwiinda mukupa bwiinguzi buzwa ansi amoyo ciindi camiswaangano.\n13. Mbuti mbotukonzya kutondezya mboluli lupati luyando ndotujisi kuli Jehova alimwi aku Mwanaakwe? Amupandulule.\n13 Tulakonzya kutondezya mbolubede luyando ndotujisi kuli Jehova alimwi aku Mwanaakwe kwiinda mukulyaaba kubacitila cili coonse. Kanji-kanji, tweelede kwaaba zintu ziindene-indene kutegwa tujanike kumiswaangano yesu. Mbungano zinji zilacita muswaangano umwi kumazuba mukati kansondo ciindi kanji-kanji notukatede kapati akaambo kamilimo yacitwa mubuzuba oobo. Mpoonya muswaangano uumbi ulacitwa kumamanino aansondo ciindi bantu bamwi nobalyookezya. Sena Jehova ulabona kuti tulajanika kumiswaangano nokuba kuti tulikatede? Masimpe ulabona! Mubwini, ciindi notusolekesya kujanika kumiswaangano, Jehova ulalumba kapati akaambo kaluyando ndotutondezya kulinguwe.—Mk. 12:41-44.\n14. Mbuti Jesu mbwaakasiya cikozyanyo mukutondezya luyando lwakulyaaba?\n14 Jesu wakasiya cikozyanyo kulindiswe kwiinda mukutondezya luyando lwakulyaaba. Wakalilisungwide kufwida basikwiiya bakwe alimwi buzuba abuzuba wakali kupona munzila iyakali kutondezya kuti wakali kubikka nzyobayandika bamwi mubusena bwakusaanguna. Mucikozyanyo, wakali kuba abasikumutobela bakwe nociba ciindi naakakatede kapati naa kunyongana mumizeezo. (Lk. 22:39-46) Alimwi wakabikkila maano kuzintu nzyaakali kukonzya kucitila bamwi, ikutali nzyobakali kukonzya kumucitila. (Mt. 20:28) Ciindi luyando lwesu kuli Jehova alimwi akubakwesu nolukomena, tuyoocita zyoonse nzyotukonzya kutegwa tukajanike ku Mulalilo wa Mwami alimwi akumiswaangano iimbi yoonse yambungano.\n15. Ino mbaani mbotubikkila kapati maano kugwasya?\n15 Tuzulilwa akati kabunyina bwa Bunakristo bwakasimpe, alimwi tulakkomana kubelesya ciindi cinji kutamba bapya kutegwa batusangane. Nokuba boobo, tubikkila kapati maano kugwasya baabo “ibaciinga cesu calusyomo” pele ibatacisungweede. (Gal. 6:10) Tulatondezya luyando ndotujisi kulimbabo kwiinda mukubakulwaizya kujanika kumiswaangano yesu, kwaambisya ku Ciibalusyo. Mbubwenya mbuli Jehova alimwi a Jesu, tulakkomana kapati ciindi muntu uutacisungweede napiluka kuli Jehova, Taateesu siluyando alimwi Mweembezi.—Mt. 18:14.\nMakani aabuleya aalubazu aanoojisi mutwe wakuti “Amusoleke Kujana Buumi Bwini-bwini!” ayoopegwa munsondo ya April 8, 2019. Aabo batiikajanike bayoozyiba bwiinguzi bwamibuzyo eeyi iyandika kapati: Ino buumi bwini-bwini ninzi? Mbuti mbomunga mwajatisya buumi bwini-bwini? Ambweni aabo ibayooswiilila kumakani aalubazu aayo bayookulwaizyigwa kujanika ku Ciibalusyo. Tulijisi lusyomo lwakuti akati kabaabo ibayoojanika bamwi banooli baabo ‘ibalibambilide kutambula buumi butamani.’—Mil. 13:48.\n16. (a) Mbuti mbotukonzya kukulwaizyanya umwi amweenzinyina, alimwi ino miswaangano yesu itugwasya buti? (b) Nkaambo nzi eeci ncocili ciindi cibotu camwaka ikuyeeya majwi aa Jesu aajanika kulugwalo lwa Johane 3:16?\n16 Munsondo ziboola, amukatambe bantu banji kusikila mpomugolela, kujanika ku Ciibalusyo muli Bwasanu kumangolezya, mu April 19, 2019. (Amubone kabbokesi kakuti “ Sena Muyoobatamba?”) Atuzumanane kucita kufwumbwa nzyotukonzya kukulwaizyanya umwi amweenzinyina kwiinda mukujanika lyoonse kumiswaangano yoonse Jehova njatubambila. Mbwaayaabuswena mamanino aabweende bwazintu oobu, miswaangano yesu iyootugwasya kuzumanana kuba bantu balicesya, basicamba alimwi basiluyando. (1Tes. 5:8-11) Amoyo wesu woonse, atutondezye mbotulimvwa akaambo kaluyando lupati ndwaakatutondezya Jehova alimwi a Mwanaakwe!—Amubale Johane 3:16.\nINO MBUTI KUJANIKA KWESU KUMISWAANGANO YAMBUNGANO MBOKUTONDEZYA . . .\nLWIIMBO 126 Amupakamane, Mwiime Nji Akuyuma\n^ munc. 5 Ciibalusyo calufwu lwa Kristo iciyoocitwa muli Bwasanu kumangolezya, mu April 19, 2019, unooli muswaangano uuyandika kapati mumwaka woonse. Ncinzi citupa kujanika kumuswaangano ooyu? Cakutadooneka, nkaambo kakuti tuyanda kukkomanisya Jehova. Mucibalo eeci, tulalanga-langa ncokwaamba kujanika kwesu ku Ciibalusyo alimwi akumiswaangano yesu yansondo ansondo.\n^ munc. 50 CIFWANIKISO ICILI AACIVWUMBYO: Mamiliyoni aabantu munyika yoonse balatambulwa ku Mulalilo wa Mwami\n^ munc. 52 BUPANDULUZI BWAZIFWANIKISO: Mukwesu uuli muntolongo akaambo kalusyomo lwakwe wakulwaizyigwa alugwalo ilwazwa kuŋanda. Kuzyiba kuti talubidwe pe, wakkomana kapati akaambo kakutambula mulumbe wakuti bamukwasyi wakwe abalo balazumanana kusyomeka kuli Jehova alimwi tabalekeli mazwanga aabasimapolitikisi aali kubusena nkobakkala kubalesya.


Jeremiya 12 | Bbaibbele lili a Intaneti | Bbaibbele lya Busanduluzi Bwanyika Mpya\nTongoosi lya Jeremiya (1-4)\nBwiinguzi bwa Jehova (5-17)\n12 O Jehova,+ yebo uliluleme nendikutongookela,Ciindi nendaambaula makani aalubeta anduwe. Pele ino nkaambo nzi bantu babi ncebazwidilila munzila zyabo,+Alimwi nkaambo nzi basilweeno ncobakkala kabotu? 2 Wakabasyanga, eelyo balo basimpa miyanda. Bakomena akuzyala micelo. Ulaafwaafwi amilomo yabo, pele mumizeezo yabo yamukati mwini* uli kulamfwu kapati.+ 3 Pele yebo, O Jehova,+ ulindizyi kabotu, ulandibona,Walingula moyo wangu akujana kuti uleendelana ancoyanda.+ Kobazandula mbuli mbelele zitolwa kukujaigwa,Alimwi kobabikka ambali balindile buzuba bwakujaigwa. 4 Ino zintu zyamunyika zinooneta kusikila liliAzyalo zimena ansi zyamumyuunda yoonse zinooyuma kusikila lili?+ Akaambo kabubi bwabantu bakkala mumo,Banyama alimwi abayuni bakukululwa. Nkaambo baamba kuti: “Taboni ziyakutucitikila.” 5 Ikuti kokatala kubalika abantu beenda amaulu,Ino inga wasiyana buti amabbiza?+ Nokuba kuti moyo wako ulikkede munyika yaluumuno,Ino uyoocita buti muzyoonde zisisinkene zili mumbali amulonga wa Jordano? 6 Nkaambo nebaba banabokwanu, ibamuŋanda yabauso,Bakucitila zintu calweeno.+ Boongolola loongololo lwankondo kulinduwe. Utabasyomi pe,Nokuba kuti bakwaambile zintu zibotu. 7 “Ndailekelezya ŋanda yangu;+ ndalusiya lukono lwangu.+ Ndaaba kalungu kangu kaamoyo mumaanza aabasinkondonyina.+ 8 Lukono lwangu lwandibeda mbuli syuumbwa uuli musyokwe. Wandivwulumina. Aboobo ndamusulaika. 9 Kulindime lukono lwangu luli mbuli muyuni uulya nyama wamabala-mabala;Bayuni bambi balya nyama baluzinguluka kuti balulwane.+ Kamuboola, amubungane antoomwe, nobanyama bamusyokwe nyoonse,Kamuboola mulye.+ 10 Beembezi banji banyonyoona muunda wangu wamisaansa;+Balyatauka caabilo cangu canyika.+ Basandula caabilo cangu canyika ncendiyanda kapati kuba nkanda iinyonyookede. 11 Caba nyika iinyonyookede. Zintu zili mumo zyaneta;*Canyonyooka mumeso aangu.+ Nyika yoonse yaba matongo,Pele kunyina muntu uubikkila maano.+ 12 Basikunyonyoona baboola munzila zyoonse zidibukide ziinda munkanda,Nkaambo panga lya Jehova liluujisi kunyonyoona kuzwa kumagolelo aanyika amwi kusikila kumagolelo aambi.+ Kunyina naba omwe uukkede muluumuno. 13 Basyanga wiiti, pele batebula mamvwa.+ Balitakata kubeleka, pele baliminya buyo. Bayoofwa nsoni akaambo kabutebuzi bwaboAkaambo kabukali bwa Jehova buyaka mbuli mulilo.” 14 Mboobu mbwaamba Jehova kujatikizya basimukoboma boonse babyaabi, aabo ibaguma lukono oolo ndundakapa kuti bantu bangu bana Israyeli bakone:+ “Ndiyoobazyula mucisi cabo,+ ayalo ŋanda ya Juda ndiyakwiizyula akati kabo. 15 Pele ndaakumana kubazyula, ndiyoobafwida luse alimwi akubapilusya umwi aumwi wabo kulukono lwakwe akunyika yakwe.” 16 “Mpoonya ikuti bakabikkile maano kwiiya nzila zyabantu bangu alimwi akukonkezya zina lyangu kuti, ‘Masimpe Jehova mbwali muumi!’ mbubonya mbobakayiisya bantu bangu kuti kabakonkezya Baala, nkokuti bayooyakwa akati kabantu bangu. 17 Pele ikuti naa bakakake kuswiilila, ndiyoocizyula acalo cisi eeco, ndiyoocizyula akucinyonyoona,” mbwaamba Jehova.+\n^ Naa “mbobalimvwa mukati mwini.” Mu Chihebrayo, “insa.”\n^ Naa ambweni, “zilalila.”


Matalikilo 22 IBBAIB63 - Lino kusule lyayaaya Leza - Bible Search\nMatalikilo 21 Matalikilo 23\nAbrahamu mbwaakasi tuule Izaka\n1-Lino kusule lyayaaya Leza wakasunka Abrahamu, Wakati, Abrahamu. Walo wakati, Mpondi. 2-Wakati, Tola mwanaako simuzyalwaalike ngoyandisya, nkokuti Izaka, ukainke kunyika ya-Menya akumutuula mbuli cipaizyo atala lyacimwi cazilundu ncenjookutondezya. 3-Lino nibwakaca, Abrahamu wakafuma, wabopa imbongolo, wabweza bobile babalanda bakwe a-Izaka mwanaakwe, waandula inkuni zyakupaizya, wanyamuka, waya kubusena obo Leza mbwaakamwaambila. 4Nkabela mubuzuba bwatatu Abrahamu wakatambya meso aakwe, wabona busena kulekule. 5Mpoonya awo Abrahamu wakaambila balanda bakwe kuti, Amulindile ano ambongolo. Mebo amwana tulaya kunembo kuyookomba. Tulaboola kulindinywe. 6-Lino Abrahamu wakatola inkuni zyacipaizyo, wamukoleka Izaka mwanaakwe, alimwi mujanza lyakwe wakatola mulilo acifulo, aboobo bakainka boonse bobile. 7Nkabela Izaka wakaambila Abrahamu wisi kuti, Taata! Wakati, Mpondi, mwanaangu. Wakati, Bona! Inkuni nkuzili, amulilo nkuuli. Pele kabelele kakupaizya kali kuli? 8-Lino Abrahamu wakavuwa kuti, Leza mwini ulalibambila kabelele kakupaizya, mwanaangu. Elyo bakacili kuya bweenda boonse bobile.\n9-Basike buyo kubusena obo Leza mbwaakamwaambila, Abrahamu wakayaka cipaililo nkuko, wabamba inkuni. Amane kucita obo, wakaanga Izaka mwanaakwe, wamulazika acipaililo atala lyankuni. 10-Mpawo Abrahamu wakatandabika ijanza lyakwe, wabweza cifulo kuti ajaye mwanaakwe. 11Pele angelo wa-Jehova wakamoongolola kuzwa kujulu, wati, Abrahamu! Abrahamu! Wakati, Mpondi. 12-Elyo wakati, Utatandabiki ijanza lyako kumwana nikuba kumucitila cintu, nkaambo lino ndaziba ncobeni kuti ulamuyoowa Leza, nkaambo tokwe nowandikakila mwanaako simuzyalwa alike. 13-Mpawo Abrahamu wakatambya meso aakwe, wabona mugutu ulipatide muciteo ameja aakwe. Nkabela Abrahamu wakaya, wajata oyo mugutu, wamutuula mbuli cituuzyo mucibaka camwanaakwe. 14Lino oko kuntu Abrahamu wakakuulika izina lya-Jehova-Jire. Asunu kucaambwa obo. Mucilundu ca-Jehova mulaboneka.\n15Lino angelo wa-Jehova wakoongolola Abrahamu lwabili kuzwa kujulu, 16-wati, Ndakonkezya muzina lyangu ndemwini, mbwaamba Jehova, kuti mbubonya mbowacita obo akutakasya mwanaako simuzyalwaalike, 17-ncobeni njookupa coolwe loko, akuvuzya njoovuzya lunyungu lwako mbuli inyenyeezi zyakujulu ambuli musec wakunkomwe yalwizi, nkabela basilunyungu bako bayoovuba mulyango wabasinkondonyina. 18-Mulunyungu lwako zisi zyoonse zyaansi moziyoojana coolwe, nkaambo kakuti waswiilila ijwi lyangu. 19Mpawo Abrahamu wakapiluka kubalanda bakwe, banyamuka, baya boonse antoomwe ku-Beereseba, Nkabela Abrahamu kakede nkukonya oko ku-Beereseba.\n20-Lino kusule lyayaaya Abrahamu wakalwiidwa kuti, Alakwe Milika wazyalila mwanaakwanu Nahori bana: 21-Uzi mutaanzi, a-Buzi mwanike wakwe, a-Kemueli wisi Aramu, 22Kesedi, a-Hazo, a-Pilidasi, a-Jidilafi a-Betuele, 23-Betuele nguwakazyala Rebeka. Aba bana bali musanu abatatu, Milika mbaakazvalila Nahori mwanaakwanu Abrahamu. 24Alakwe simamambe wakwe, izina lyakwe kali Reuma, wakazyala Tebaki a-Gahamu a-Tahasi a-Maaka.


Kocenjela! Munzi wa Roma Tuucinci Pe! Print\nKocenjela! Munzi wa Roma Tuucinci Pe!\nCikombelo ca Katolika caku Roma cicizuunyene kulibanda kuti calo ncecikombelo cilikke ca Bunakristu, camasimpe, akuzumizyigwa mumulawo atalaa nyika. Citaminina kuti cakatambula nguzu zyaapedwe baapositolo, nzyaakakona poopo kuzwa kumwaapositolo, Petulo; aboobo, cilyaamba kuti calo kunyina pe nocinga calubizya.\nOoku takuli kulidunda buyo kwaamulomo pe. Kweendelena bwaamba John J. Kelley, ooyo wakali mupaizi:\nMuswaangano waku Trent, umwi mulazyo ookwa Pius IV, wakabikkwa kuti citakakonzyeki kubambulula Cikombelo ca Katolika caku Roma. Kwakasanganyigwa . . . milawo iili kkumi ayibili ya Mulazyo waku Nicene. . . . Ooyu Mulawo wa Pius IV mundomba wabbwe lilema mbuli ziyo lyaangilidwe musingo ya munzi wa Roma. Lyaangilide Cikombelo ca Katolika caku Roma lyoonse antoomwe kuziyanza zya kukomba zibumbwa amituni. Ooyu ngomusunko uucumba muntu woonse kufumbwa uukakatila Kubambulula Lusyomo.2\nPoopo Pius ix\nAaka nkaambo kayandika kapati kumvwisyisya. Takuli kufubaazya makunga aabantu aabo bakayiisyigwa kuzuminizya akutambula ziiyo zya Bukatolika kuti nga masimpe. Pele boonse beelede kumvwisyisya nkaambo bupaizi bwa mbungano zyoonse zya mazubaano, kusikila aasyoonto amuzibeela zinjaanji, bwakakungilizya ziyanza atunsiyansiya ntweenya mbuli twa Cikombelo ca Roma mbocibelesya nguzu zyaco. Aboobo eeci ncintu ciguminizya muntu uuli woonse atalaa nyika nkaambo, nkamu ya WLC isyoma kuti Francis ngo poopo walusele alimwi ngowa macaalizyo mucishinshimi, boonse bakkala anyika linolino bayoomvwa cikkelo ca nguzu zya munyama nayoofunta muya wakubukulusya nguzu zya Roma.\nNkaambo kakuti Cikombelo caku Roma tacicinci ncobeni, alimwi kutegwa amvwisyigwe bwini Poopo Francis, makanze aakwe mbwali poopo amweendelezi wa cikombelo, ncintu ciyandika kuzubulula buyo milazyo yakainda nsiku akulangisya nzila zyoonse bapoopo mbubakali kusubula bantu batakali kweendelana ambabo, nobaba bami naa bantu batuba. Cikombelo caku Roma lyoonse cilaa nyota yajana nguzu mu mapolitikisi amu bupaizi.\nBakafumisya ncobeni, ba bbishopo baku Roma kulitondezya kubaa muya wakuliyanda abumpelenge; pele, mumisela mitaanzi yotatwe, kutaminina bulemu bwiinda boonse kwakayeeme buyo mumusololi wabupaizi bwabo, akukkala mumunzi wansiku mupati, wakunyika ya Roma. Nokuba boobo, eelyo bulelo nibwaalonzyelwa Kujwe, alimwi munzi wa Constantinople niwaali kulangilwa kwiindila munzi wa Roma kubaa bulemu, kwakatalika kulangaulwa kaambo kambi kakulemekezya ba Bbishopo baku Roma. Aako kaambo kakajanwa eelyo, munsaa mwaka 378, Poopo naakakona makkii aakali mikonzyanyo yamituni yobile yakazyibidwe kapati mubupaizi bwamituni bwaku Roma. Janus wakalaa kkii lyomwe, a Cybele wakalaa kkii lyomwe; aaya nga makkii obile aalibonya mucikwankwani acidinto ca Poopo eeco ncalisakatizya mumaboko kuti nzyezitondezyo zya nguzu mubupaizi bwakwe . . . . Aboobo, nokuba kuti mpuwo yamunzi wa Roma yakayabaila, pele bulemu bwa Bbishopo waku Roma bwakasiminina cakumaninina lyoonse nkaambo ka makkii aayo.3\nMu 437 AD, myaanda yone yamyaka kuzwa nicaatalikwa cikombelo ca Ekklesia ca BunaKristu, poopo wakataminina caantangalala kuti nguujisi “makkii ookwa Petulo”.\nKwiinda mukwaambila BanaKristu kuti aayo “makkii” ngajisi wakaakona naakalya zina lya Mwaapositolo Petulo, poopo wakalisumpula akulipa cuuno ca nguzu zya busololi akweendelezya BunaKristu antoomwe a bupaizi bwa kukomba mituni. Ooku kuswaanganya antoomwe nguzu zya bupaizi akubaa mpuwo munguzu zya mapolitikisi mukuya kwaciindi, zyakalembwa mubbuku lya Milawo ya Bukatolika. Mumusela wa 11th, kwakaba mazwanga akataa poopo a Mwami Henry IV waku Germany. Henry, mbwaakali “Muleli Uusetekene waku Roma,”\nwakataminina kubaa nguzu zyakuzumizya cuuno cabupaizi kubelesya cidinto ca nguzu, aboobo wakalaa nguzu zyakweendelezya akusala akutuma babbishopo abatumwa bazikombelo. Lino kwakaba kuzwangana mubweendelezi bwa BunaKristu. Cuuno ca poopo cakapandululwa mubbuku lya Gregory lyamutwe wakuti Dictatus Papae (1075), eelyo lyakayumya kululamika kuti poopo nguwakalaa nguzu ziinda boonse mucikombelo.4\nEelyo bbuku lya Gregory VII Dictatus Papae licibelesyegwa mazubaano. Kufumbwa muntu uuli masimpe kusyoma muli Yahuwah, weelede kucenjela nkaambo eezyo zilembedwe mubbuku oomo tazyaambilizyi buyo lusyomo lwa Poopo Francis, pele azyalo zikombelo ziindene mubupaizi bwa zikombelo zyanyika, asyoonto nokuba zinjaanji, azyalo zyakakona lusyomo anzila zyakusubula basicikombelo bavwuntauzya Mangwalo kuti bajane mumuni uululeme mupati, mpoonya batalika kuzumina mumuni ooyo akweendela muli nguwo.\nEeyi milazyo ilembedwe kuti:\nCibumbwa cilaa mutwe wasyuumbwa cijisi makkii, ciiminina nguzu zya kujala milyango ya julu adindi lya mulilo uutazimi anguzu atalaa luumuno ankondo munyika. Aayo makkii akali ookwa Pluto, “leza wamulilo uutamani”, umwi akataa baleza baku Asia, ba Janus a Cybele.\nCikombelo caku Roma cakabambwa aa Leza alikke.\nMupaizi waku Roma alikke ngulaa nguzu zyakwiitwa bupaizi munyika yoonse.\nAkuti alikke nguukonzya kwaatula akukkazyika babbishopo acuuno.\nKuti, ooyo wiiminina nguwe, nokuba kuti kalaa cuuno citakwe nguzu, ulaatala lya babbishopo boonse alimwi ulakonzya kubeteka kufumbwa uuzangila akuyanda kubagwisya mulimo.\nPoopo ulakonzya kulesya mulimo muntu ooyo uutabooli kumuswaangano.\nAkataa zintu zimwi, swebo tatweelede kukkala antoomwe mu ŋanda yomwe abaabo mbaakatanda kuzwa mucikombelo.\nAlikke nguuzumizyidwe mumulawo, kweendelanya azintu ziyandika muciindi comwe-comwe, kubamba milawo, kubunganya antoomwe mbungano zipya, kucinca makkalilo aabapaizi bakatolika; alimwi, kujanza limwi, kwaandaanya babbishopo bavwubide akubunganya baabo bacete.\nAlikke nguukonzya kubelesya mukonzyanyo wansiku mucidinto.\nBana babami beelede kumyonta matende aa Poopo alikke.\nIzina lyakwe lilikke ndelyeelede kwaambwa muzikombelo.\nIzina lya cuuno [Poopo] liliimpene munyika yoonse\nUlizumizyidwe kwaatula baleli kuzwa acuuno cabulelo.\nUlizumizyidwe kulonzya ba Bbishopo kuti kakuyandika kucita boobo.\nUlaa nguzu zyakusala mubelesi mucikombelo cili coonse ncayanda.\nOoyo uusalwa aanguwe ulakonzya kweendelezya cikombelo cimwi, pele takonzyi kukkala cuuno cilaansi; alimwi teelede kusumpulwa abbishopo uumbi pe.\nKunyina caandaano nokuba bbuku linga lyaambwa kuba lya milawo yacikombelo kakwiina kuzumizyigwa anguzu zyakwe.\nKuti wasinganya muntu kwiina uunga wamwaangulula; alimwi walo alikke akataa boonse nguukonzya kulemununa muntu ooyo.\nWalo alikke takonzyi kubetekwa amuntu naba ni.\nKunyina muntu weelede kusampaula yooyo uukumbila lugwasyo kuzwa kucuuno ca bwaapositolo.\nCuuno ca bwaapositolo nkokweelede kuletwa milandu mipati ya cikombelo cili coonse.\nCikombelo caku Roma kunyina pe nicakalubizyide; alimwi kunyina nociyoolubizya kukabe kutamani, Mangwalo ngaapa kamboni wacintu eeci.\nMupaizi waku Roma, kuti wasalwa busololi kwiinda mumilawo ya cikombelo, uba ncobeni musaante weelene a Petulo Musaante; Musaante Ennodius, a bbishopo waku Pavia, mbabakamboni bamakani aayo, abami bamatata basetekene kabazuminana anguwe. Mbuli bulembedwe mu milazyo ya Musaante St. Symmachus poopo.\nKwiinda mumalailile aakwe akuzumizya kwakwe, cilizumizyidwe mumulawo kuti bantu inga baleta matongoosi aabo kuli nguwe.\nKuti walo inga wazwisya akusumpula babbishopo kakwiina kumvwana ambungano yabapaizi.\nKuti ooyo uutayandi cikombelo caku Roma talanganyigwi kuba mukatolika.\nKuti ulakonzya kwaaba bantu kuzwa mulwaangluko lwabo kuti baangwe akulekelwa mumaanza aabantu basofweede.\nEeyi milawo iili 27 yakalundika nguzu zyaansi zyoonse mumaanza aabapoopo, kusikila lyoonse, nkaambo balo tabakonzyi kulubizya. (Kobala Dictate #22.) Ambweni ooyu ngomulawo wiinda busofwaazi bwa budyabulosi. Ukazya cigaminina Ijwi lya Yahuwah eelyo lyaamba cakuteengelela kuti: “Lino Yahuwah watuyubunwida nzila njalulamikila bantu, nzila eeyi tiili yakubamba Mulawo pe. Naba Mozesi abasinsimi balazuminina anzila eeyi. Nzila Yahuwah njalulamikila bantu boonse nkusyoma Yahushua Kilisito. Taakwe lusalululo pe. Nkaambo boonse bakabisya, bakalela kuba aabululami mbuli bwa Yahuwah.” (Kobala BaRoma 3:21-23.)\nNokuba kuti zikombelo zya Basikutongooka tazikwe bapoopo, pele zilaa mubungano zyeendelezya zikombelo, akulondola milawo yazikombelo. Mumbungano zyabweendelezi eezyo, kanjaanji bataminina kuti balaa nguzu zyakunyononona basicikombelo babo, kubaambila cintu ciluleme acilubide, kukaka mumuni mupya uukazyanya aziiyo, lusyomo atunsiyansiya twa zikombelo.\nNokuba kuti zikombelo zya Basikutongooka tazikwe bapoopo, pele zilaa mubungano zyeendelezya zikombelo, akulondola milawo yazikombelo. Mumbungano zyabweendelezi eezyo, kanjaanji bataminina kuti balaa nguzu zyakunyononona basicikombelo babo, kubaambila cintu ciluleme acilubide, kukaka mumuni mupya uukazyanya aziiyo, lusyomo atunsiyansiya twa zikombelo. Mabbuku aalembwa amawebusite aasikapepele, aakulwaizya tusimpe tukazyanya azilengwa zyakazyibilwa kale mubupaizi, alatukanwa alimwi aabo bakazyanya a lusyomo lwa zikombelo nkaambo buyo kakuyanda kusyoma Bbaibbele lilikke buyo, balakalalilwa akutandwa muzikombelo. Mbombuboobu, mpuwo ya Dictatus Papae mbwiicilaa buzumi akuzyibwa kapati akataa zikombelo zya mazubaano – nokuba zikombelo lwazyo zini zilabwentela kufumbwa uutondeka munwe kulubila akufubaazya Bukatolika.\nCilongwe cikamantene akataa Cikombelo ca Katolika caku Roma azikombelo zyakabambululwa lusyomo zya BunaKristu, cilitondezyedwe munzila iigambya mu Ciyubunuzyo 17. Mu Mangwalo, mukaintu wiiminina cikombelo [cizangide mulusyomo], alimwi mukaintu wiiminina cikombelo ca ekklesia [ca Bantu basyomeka bokwa Yahuwah']. Mbweenya mbuli mukaintu uusyomeka mu Ciyubunuzyo 12:1 mbwayimina cikombelo cakasimpe ca ekklesia, acalo cikombelo ciwide akuzanga lusyomo cilitondezyedwe a muciimo ca muvwuule naa sibwaamu. Ciyubunuzyo 17 citupa busanduluzi bwa Cikombelo ca Katolika caku Roma oomo mocipanduludwe kuti ngu mbaanyina ba bavwuule boonse naa basibwaamu.\nKaambo keni ncotubelesyela bbala lya Ekklesia kutali lyakuti cikombelo muli nzyotulemba munkamu ya WLC nkakuti ibbala lyakuti “cikombelo” talyaambi bwini ncoliiminina bbala litaanzi lya ci Giliki lyakuti, "Ekklesia." Mucizuminano Cipya coonse, Ekklesia ndibbala lyaambilizya baabo Bakaitilwa Kuzwa Anze. Ibbala lyakuti "cikombelo," lyaamba buyo kabunga kabantu, aboobo ndibbala lyakalubizya kusandululwa alimwi tiilyakeelede kubelesyegwa. Bana-Kristu mbambabo ncobeni aabo Bakaitilwa Kuzwa Anze. Basikwiiya bamasimpe bokwa Yahushua mbambabo ncobeni Bakaitilwa Kuzwa Anze kuzwida mumbungano zyabupaizi busofweede bwamu Bbabbiloni. Eelyo nolumvwugwa lwiito lwakutija munzi wa Bbabbuloni, kucinyina muntu uuceelede kupilukila kuzikombelo zyaku Bbabbuloni amisyobo yabupaizi bwankuko.\nLino umwi wabangelo bali ciloba bakajisi mitiba iili ciloba wakeza kulindime akuti, “Boola ndikutondezye mukaintu simamambe ulaampuwo uulya mbwatisubulwe, munzi mupati uulya uuyakidwe atalaa maanzi manji. Bami bamunyika bakacita bumambe anguwe...\nMukaintu wakasamide zisani zyacisombo azisalala pyu, wakalibotya angolida atubwe tweebesi tuyandisi. Mujanza wakajisi nkomeki yangolida iizwide zisusi azimwi zisesemya zyabumambe bwakwe. Ankumo yakwe kwakalembedwe zina lyakuzaalikizya ndeeli, BBABBULONI WAMASESEKE MUPATI UUZYALA BASIMAMAMBE BOONSE AZISESEMYO ZYOONSE ZYAANSI. (Ciyubunuzyo 17:1-2, 4-5, KJV)\nIbbala lyakuti “katolika” liiminina kuti kuzinguluka nyika yoonse nokuba kuti mulengalenga woonse. Eelyo zikombelo zya Basikutongooka zyeendelana abupaizi bwaanyika nizyakatobela mumukondo wa Cikombelo ca katolika caku Roma, zyakaba ncobeni bavwuule akuba bana basimbi ba Bbabbiloni.\nKulansya mulawo wa Dictatus Papae kwaacitika muciindi ca Poopo Innocent III, alimwi kuyookkalilila mbuli cintu ciinda budyabulosi akusofwaala cakabede akataa bantu, akulipeekezya zina lya Yahuwah kukabe kutamani. Eeco cintu cakali cakutalisya Mulimo wabumpelenge wa Kusisikizya Kubuzyilila.\nAabo bakatamikizyigwa kuzangila Bukatolika, bakasinganyigwa ankuta ya auto de fe, nkokuti Mulimo wa Lusyomo. Musololi wambungano wakali kukkala lubeta akubapa cisubulo. Zisubulo zyakali kunoonga nkwaangwa muntolongo musiya mbi, kutundululwa akudinkaulwa. Aabo bakali kutama akuzyokela kuzikombelo, bakacili kusubulwa alimwi bunji bwabo bakanyangwa lubono lwabo, alimwi bakatandwa kuzwa aakataa bantu. Aabo batakeempwa, bakaumpwa acisamu kakwiina kusinwa; aabo bakeempwa bakataanguna kusinwa nkokuya baumpwe acisamu.5\nMisela iitamani ilikke njiyootuyubunwida malweza, kupenga akuciswa nkubaamvwa bali zyuulunzuma zitabaligwi, aabo batakalekela mizeezo yabo kuti ikotamine nguzu zimbi kuleka zya Mulengi wabo. Nzila zyalunya zisofweede zyakabelesyegwa abantu bakalipeekezya kubeleka mulimo wa Yahuwah akujaya babunyina, zitondezya ncobeni nkwaazyila malailile aakabasolweda mumulimo ooyo: kuli Saatani lwakwe. Yahuwah taakaambila muntu uukonzya kufwa, nokuba muntu uukonzya kulubizya kuti ajokezyele kasimpe kakwe pe. Pele, Mangwalo aamba kuti: “Nobayandwa, mutabweedezyi muntu cibi, mumuleke buyo, nkaambo Leza uyoomusubula mubukali bwakwe. Kayi Malembe alati, “Amubaleke, ndime eensubula, njoobasubula, mbwaamba Mwami Yahuwah.” (Kobala BaRoma 12:19.)\nManyongwe aakujaya bantu muciindi ca Kubuzyilila, akalaa lunya cakuti kucinyina muntu uuciyanda kwaambaula makani aajatikizya ngayo. Nokuba boobo, bantu boonse beelede kwaazyiba nkaambo kalusyomo lwa Cikombelo ca Katolika lwakuti, poopo takonzyi kulubizya akuti Cikombelo tacilubizyi, kunyina nicaalilekelela kuti cakalubizya mukujaya zyuulunzuma zyabantu nkaambo kalusyomo lwabo. Ncobeni, milazyo ya cikombelo tiininga cincidwe alimwi tiikonzyi kucincwa kakwiina kuzumina kuti ililubide, aboobo eeyo icili milawo ya Cikombelo ca katolika kusikila buzuba buno. Poopo Francis, lino mbwali “Mukwabilizi wa Lusyomo,” awalo usumpula milawo eeyo, alimwi kuti naalipedwe nguzu, ulakonzya kujaya kufumbwa muntu ngwayanda kujaya ooyo uuteendelani a lusyomo lwa Bukatolika.\nNkamu ya WLC isyoma kuti Francis ngo “mwami walusele” wa Ciyubunuzyo 17. Aboobo, walo ngo poopo wamamanino. Muubulelo bwakwe moziyoocitika zintu zinjaanji zya kujala musela wanyika. Boonse bantu beelede kubala akumvwisyisya cishinshimi eeci, nkaambo boonse bayoobbaatikilwa yaakutalika milimo ya poopo wamamanino. Ciyubunuzyo 13 nkucenjezya kugaminide kwaamba nguzu eezyo zilaafwi kubelesyegwa apoopo kulwana mizeezo yabaabo baciyanda kutobela mulawo ookwa Yahuwah, akuleka tunsiyansiya twa bantu ooto twakabungililwa mu mulawo wa Bukatolika.\nEelyo bantu bakakomba simwaaba, nkaambo kakuti wakapa nguzu zyakwe kumunyama. Bamane bakakomba munyama, bakati, “Lino nguni uuli mbuli munyama ooyu? Nguni uukonzya kumulwana? . . . Munyama ooyu wakazumizigwa kulwana basalali akubazunda. Alimwi wakapegwa nguzu zyakulela misyobo yoonse, zisi zyoonse, milaka yoonse, alimwi amasi oonse. Bantu boonse bakkala munyika bayoomukomba, boonse aabo batakalembwa nyika kiitanalengwa mubbuku lyabuumi lya Mwanaa mbelele wakajaigwa.” (Ciyubunuzyo 13:4, 7 & 8, NKJV)\nPoopo Francis ulaandeene mumusela wabupoopo: walo ngo poopo mutaanzi uuzyila akataa ba Jesuiti. Imbungano ya Jeesu, naa, Nkamu yaba Jesuiti, mbuli mbobazyide kwiitwa kanjaanji, yakatalikwa mu 1534 kucita mulimo wa kufwanyauna kufumbwa uuzangila Cikombelo ca Katolika caku Roma. Ooyo nguucili mulimo wabo ngubaabambilwa. Aboobo, baJesuiti bakamwayikizyanya atalaa nyika, kabayiisya muzikolo zipati, kabachumaila akukambaukila bakomba mituni, kabatuminwa kuyoolailila mfulumende zyaanyika akulailila bami, pele kabatoleezya makanze aamapolitikisi mbuli nkamu yalumamba yokwa poopo yamaseseke.\nKufumbwa mupaizi uusangana mumbungano yaba Jesuiti weelede kukonkezya cikonkezyo citajokoloki pele buyo kuti koyanda kujayigwa. Eeci cikonkezyo ciyoosya, cizyila cigaminina akataa bbibi lya mulilo uutamani; ceelede kunyandya kufumbwa muntu uucibala, nkaambo ciyubununa masimpe eeni aali kunze lya bupoopo akunzaa ciwa cabululami. Kutegwa ubale cibalo eeco, twakomba kobala eeci “Mbaani ba Jesuiti”.\nCikonkezyo cili boobu cilakazya kufumbwa mulazyo wabululami akusetekana kwa Mangwalo. Pele, eeci ncecikonkezyo Poopo Francis ncaakakonkezya amubili wakwe eelyo naakasalwa busololi mu mbungano yaba Jesuiti, aboobo awalo uceendelezyegwa aacikonkezyo cabujayi eeci. Kutegwa alitondezye mbwalutide kubamba cikonkezyo eeci, kufumbwa mu Jesuiti, kusanganya a Poopo Francis, ulibanda kuti:\nMukusinizya, Ime ndasangila buumi bwangu lino, muya wangu anguzu zyabuntu bwangu zyoonse, kubelesya cceba eeli ndeetambula, Ime njoosungula zina lyangu lilembedwe abulowa bwangu, kuti bube bumboni; alimwi kuti Ime ndikajatwe kubeja nokuba kubula nguzu mumakanze aangu, beenima abasikalumamba beenzuma ba Lumamba lwa Poopo bakandikosole maanza aangu amatende aangu, akundicekula acceba kuzwa kukutwi kumwi kusikila kukutwi kumwi, akundikwamuna da akunduumpa a sulufa mukati, antoomwe acisubulo cili coonse ncekonzya kusubulwa atalaa nyika, alimwi muya wangu ukapenzyegwe amadaimona mumulilo uutamani lyoonse!6\nMbweenya mbuli munzi wa Roma mbwalidunda kuti takonzyi kucinca, kufumbwa mulazyo wa Gregory VII, awalo ucilanganyigwa kuti uciluleme aalimwi ngwamasimpe. Kuyungizya waawo, kutundulula akujaya kufumbwa ngwayeeyela mumizeezo yakwe kuti ukazya munzi wa Roma (mbuli mbokubede mu Kubuzyilila kwa Innocent III), ooyo ucili mulimo uutambulika akupegwa bulumbu.\nCiyubunuzyo ciyubununa kuti kuyoozyokololwa kupenzya bantu munsaa mamanino aanyika, ooko kwaacitidwe mumisela yakainda. Poopo Francis, mbwali poopo walusele wamamanino, alimwi mbwali poopo mutaanzi waba Jesuiti, uyoosolweda mulimo wanguzu zyabupoopo ooyu atalaa nyika. Kusanganya antoomwe, abukali bwa munyama ooyu, bayoodyaaminina atalaa bantu boonse akubasinikizya kutobela makanze aabo. “Bantu boonse bakkala munyika bayoomukomba, boonse aabo batakalembwa nyika kiitanalengwa mubbuku lyabuumi lya Mwanaa mbelele wakajaigwa.” (Ciyubunuzyo 13:8, KJV)\nBoonse babikkide lusyomo lwabo muli Yahuwah bayoovwunwa kuzwa kunguzu zyabudyabulosi eezyi. Nokuba kuti bamwi bakalazyike maumi aabo ansi mbuli baabo baajayigwa mumisela yakainda, Yahuwah uyoobapa nguzu zyakuliyumyayumya kusikila kubucedo bwa kubuka kuzwa kubafu, bakabusyigwe, kabatacifwi nzala, nyota, kuciswa nokuba koomoka.\nCiyubunuzyo cipede cisyomyo kuli baabo bamusela wamamanino bayokwiitwa kuti bakaime kabasyomeka kunembo lya Julu kabalangene aalufu lwa mulilo uutazimi: “Ooyo weelede kutolwa mubuzike, uyootolwa ncobeni, ayooyo weelede kujaigwa apanga, uyoojaigwa ncobeni. Aawa mpaayelede kuti basalali bakakatile kulusyomo.” (Ciyubunuzyo 13:10, KJV) Zisyomyo zyokwa Yahuwah zili masimpe alimwi mulubeta lwa mamanino, eezyo nguzu zyanyika zyakali kulwana Yahuwah muciimo ca basaante Bakwe, ziyootambula cisubulo.\nSunu mukwabo, talika cilongwe cako a Mwami Yahuwah eeco ciyookupa lusyomo akukkazyika camba kuti ujatilile muzisyomyo Zyakwe, nokuba kuti Julu lyawa.\nMatwanga aa Poopo AagambyaAlongomoka kuzwa Mukanwa lya Sibwaamu


Jesu—Nenzila, Ngokasimpe, Mbobuumi | Buumi bwa Jesu\nNenzila, Ngokasimpe, Mbobuumi\nCakutadooneka mulakkomana kutambula makani mabotu. Alimwi buya kuli makani mabotu kapati ngomubambilidwe nywebo alimwi abayandwa banu.\nMakani mabotu aaya ali mu Bbaibbele, ibbuku eelyo Mulengi wajulu anyika, Jehova Leza, ndyaakapa kuti lilembwe myaka minji kapati yainda. Mubbuku eeli, tulabikkila maano kumabbuku one aamu Bbaibbele alo aajisi makani mabotu kapati kulindiswe toonse. Mabbuku aaya aitwa amazina aabaalumi aabo Leza mbaakabelesya kwaalemba, nkokuti, Matayo, Marko, Luka alimwi a Johane.\nIbanji baamba mabbuku aaya one kuti Makani Mabotu. Oonse one aamba makani mabotu aajatikizya Jesu—kuti walo nenzila njabelesya Leza kufwutula bantu akuti Bwami bwa Leza bwakujulu buyooleta zilongezyo zitamani aanyika, kuli baabo boonse bamusyoma Jesu.—Marko 10:17, 30; 13:13.\nNKAAMBO NZI NCOKULI MABBUKU ONE AA MAKANI MABOTU?\nAmbweni kuli nomwakalibuzyide kaambo Leza ncaakabelesya muuya wakwe kuti kulembwe mabbuku one aamba zyabuumi bwa Jesu anzyaakayiisya.\nKuli bubotu mukupa kuti kulembwe mabbuku aaya one, limwi alimwi kalyaamba nzyaakaamba akucita Jesu. Mucikozyanyo, amweezyeezye kuti kuli baalumi bone ibaimvwi munsi-munsi aamwiiyi uulaampuwo. Mwaalumi iwiimvwi kumbele lyamwiiyi ngusimutelo. Ooyo wiimvwi kululyo musilisi. Ooyo uuswiilila kulumwensyi muzubi wanswi alimwi mulongwe ngocimvwana limwi kapati amwiiyi ooyo. Mpoonya mwaalumi wane, iwiimvwi kusyule, ngusikulangilila zicitika alimwi mwana kuli baabo botatwe. Boonse bone mbaalumi basyomeka, alimwi umwi aumwi wabo kuli ncayandisya naa ncabikkila maano kapati. Ikuti umwi aumwi wabo walemba makani aajatikizya nzyaamba akucita mwiiyi, kulangilwa kuti makani ngobanga balemba aaba bantu bone alakonzya kwiindana kupandulula twaambo naa zintu zimwi. Pele kwiinda mukulanga-langa nzyobalemba boonse bone, alimwi akuyeeya kuti baliindene mbobazibona zintu naa makanze aabo, tulakonzya kuzimvwisya nzyaamba akucita mwiiyi. Eeci citondezya mbotukonzya kugwasyigwa akaambo kakuba amabbuku one aalembedwe makani aabuumi bwa Mwiiyi Mupati, Jesu.\nIkuzumanana kubelesya cikozyanyo eeci, atwaambe kuti simutelo uyanda kukwelelezya ba Juda, aboobo walemba njiisyo azintu zimwi izyakacitika munzila yakuti agwasye bantu aaba cakusaanguna. Musilisi wabikkila maano kapati kukulemba makani aakuponesyegwa kwabalwazi naa balema, aboobo wasiya makani amwi ngaalemba simutelo, naa waatobelanya munzila imbi. Ooyo mulongwe ngocimvwana limwi kapati amwiiyi walo wakankaizya kwaamba mbwalimvwa mwiiyi alimwi abube bwakwe. Makani ngaalemba mulombwana mafwaafwi, alimwi aligaminide kwiinda ngobalemba aaba bambi. Nokuba boobo, makani ngaalemba umwi aumwi wabo aliluzi. Cikozyanyo eeci citondezya ikuba amabbuku oonse one aamba zyabuumi bwa Jesu mbokutugwasya kumvwisya nzyaakacita, nzyaakayiisya alimwi abube bwakwe.\nZimwi ziindi bantu balaakwaamba kuti ‘Makani Mabotu aa Matayo’ naa ‘Makani Mabotu aa Johane.’ Eeco cili buyo kabotu, nkaambo mabbuku aaya oonse ajisi “makani mabotu aamba zya Jesu Kristo.” (Marko 1:1) Nokuba boobo, ikaambo kapati nkakuti makani mabotu aajatikizya Jesu ngamwi buyo—ngaayo ngotukonzya kujana toonse mumabbuku one aaya.\nBasikwiiya Jwi lya Leza banji bakeezyanisya akweendelanya twaambo alimwi azintu zyakacitika izilembedwe mubbuku lya Matayo, Marko, Luka a Johane. Cakuma 170 C.E., mulembi muna Syria uutegwa Tatian wakasoleka kucita boobu. Wakali kusyoma kuti mabbuku aaya one akaliluzi alimwi akasololelwa amuuya wa Leza, aboobo wakalemba bbuku litegwa Diatessaron, bbuku ilijisi makani aayendelana aabuumi alimwi amulimo wa Jesu.\nBbuku eeli lyakuti Jesu—Nenzila, Ngokasimpe, Mbobuumi, lilikozyenye andilyo, pele eeli lijisi twaambo tuluzi kapati alimwi lilalomya kwaamba makani. Cili boobu nkaambo swebo tulaaluzyibo lunji kapati lino caboola kumakani aakumvwisya kuzuzikizyigwa kwabusinsimi bunji bwa Jesu alimwi ancozipandulula zikozyanyo zyakwe. Luzyibo oolu lutusalazyila makani ngaakaamba anzyaakacita, alimwi ambozyakatobelana kucitika zintu. Azyalo nzyobajana bantu bavwukkula akulanga-langa zintu zyakaindi zilaasalazya makani aamwi alimwi ambobakali kuzibona zintu basikulemba makani mabotu. Masimpe, taakwe uukonzya kucizwida nzunzu kwaamba kuti nzyaamba walo mbobwini mbozyakatobelana kucitika zintu zyoonse. Nokuba boobo, bbuku eeli lyakuti Jesu—Nenzila, Ngokasimpe, Mbobuumi, lyaamba twaambo tumvwika alimwi tutobeleka.\nNomubala akunonenwa bbuku eeli lyakuti Jesu—Nenzila, Ngokasimpe, Mbobuumi, amubikkile maano kumakani mapati aamujatikizya nywebo alimwi abayandwa banu. Amuyeeye kuti Jesu Kristo lwakwe nguwakaambila mwaapostolo Tomasi kuti: “Ndime nzila, kasimpe alimwi abuumi. Kunyina uuboola kuli Taata ccita kuti wainda mulindime.”—Johane 14:6.\nBbuku eeli lyakuti Jesu—Nenzila, Ngokasimpe, Mbobuumi lilamugwasya kumvwisya Jesu mbwali “nzila” ncobeni. Cilakonzyeka kumusikila Jehova Leza mumupailo kwiinda mulinguwe alikke. Kuyungizya waawo, Jesu nenzila yakutuyanzanya a Leza. (Johane 16:23; Baroma 5:8) Aboobo, Jesu nenzila ilikke iikonzya kutupa kuba acilongwe a Leza.\nJesu ‘ngokasimpe.’ Wakali kwaamba akupona kweelana akasimpe; cakali mbuli kuti kasimpe kakalibonya mubuumi bwa Jesu. Wakazuzikizya businsimi bunji, oobo ibwakaba “‘inzya’ kwiinda mulinguwe.” (2 Bakorinto 1:20; Johane 1:14) Businsimi oobu butugwasya kubona mulimo mupati waalubazu ngwajisi mukuzuzikizyigwa kwamakanze aa Leza.—Ciyubunuzyo 19:10.\nAlimwi Jesu Kristo ‘mbobuumi.’ Kwiinda mucinunuzyo, inzya kwiinda mukwaaba buumi bwakwe bulondokede alimwi abulowa, wakapa kuti swebo tukonzye kujana “buumi bwini-bwini,” nkokuti “buumi butamani.” (1 Timoteyo 6:12, 19; Baefeso 1:7; 1 Johane 1:7) Kuyungizya waawo, uyooba “buumi” kubantu banji kapati ibakafwa pele ibayoobusyigwa kabajisi bulangizi bwakupona mu Paradaiso mane kukabe kutamani.—Johane 5:28, 29.\nSwebo toonse tweelede kumvwisya akulumba mulimo waalubazu ngwajisi Jesu mumakanze aa Leza. Tusyoma kuti mulakkomana kwiiya zinji kujatikizya Jesu—“nzila, kasimpe alimwi abuumi.”


Milimo 16 | Bbaibbele lili a Intaneti | Bbaibbele lya Busanduluzi Bwanyika Mpya\nPaulo wasala Timoteyo (1-5)\nCilengaano camwaalumi muna Makedoniya (6-10)\nKusanduka kwa Lidiya mu Filipi (11-15)\nPaulo a Sila baangwa (16-24)\nMulindizi wantolongo amukwasyi wakwe babbapatizyigwa (25-34)\nPaulo uyanda kuti balupati-pati balilekelele (35-40)\n16 Aboobo wakasika ku Derbe aku Lustro.+ Eelyo ooko kwakali sikwiiya umwi uutegwa Timoteyo,+ mwana wamukaintu umwi imu Juda musyomi pele usyi wakali mu Giriki, 2 alimwi wakali kulumbaizyigwa abakwesu bamu Lustro a Ikoniyo. 3 Paulo wakayanda kuti aunke limwi a Timoteyo, eelyo wakamubweza akumupalula akaambo kaba Juda ibakali mumasena aayo,+ nkaambo boonse bakalizyi kuti usyi wakali mu Giriki. 4 Lino nobakali kuyaabwiinda muminzi, bakali kuyaabwaambila basyomi ibakali mumo milawo eeyo yakazuminanwa abaapostolo abaalu ibakali mu Jerusalemu kuti kabatobela njiyo.+ 5 Aboobo, bamumbungano eezyo bakazumanana kuyumizyigwa mulusyomo alimwi bakali kuyaabuvwula buzuba abuzuba. 6 Alimwi, bakainda mu Fuligiya amucisi ca Galatiya+ nkaambo muuya uusalala wakabakasya kwaamba jwi mucooko ca Asiya. 7 Kunze lyaboobo, nobakaselemukila ku Musiya bakasolekesya kuunka ku Bituniya,+ pele muuya wa Jesu tiiwakabazumizya pe. 8 Aboobo bakaciindilila* cisi ca Musiya akuselemukila ku Trowa. 9 Eelyo masiku aayo Paulo wakabona cilengaano—mwaalumi umwi muna Makedoniya wakaliimvwi kamukombelezya kuti: “Amuzabukile okuno ku Makedoniya mutugwasye.” 10 Lino mbwaakabonena cilengaano eeco, twakasoleka kuunka ku Makedoniya katusyomede kuti Leza ngowakatwiita kuti twaambilizye makani mabotu kulimbabo. 11 Aboobo twakatanta bwato kuzwa ku Trowa akululama kunsumbu ya Samotrake, pele nobwakaca twakaunka ku Niapoli; 12 alimwi kuzwa kooko twakaunka ku Filipi,+ munzi weendelezyegwa aba Roma, walo uuyandika kapati mucooko ca Makedoniya. Twakakkala mumunzi ooyu kwamazuba aali mbwaabede. 13 Mubuzuba bwa Sabata twakazwa mumunzi akuunka kumbali lyamulonga, ooko nkotwakali kuyeeya kuti kwakali busena bwakukombela, eelyo twakakkala akutalika kukambaukila bamakaintu bakabungene. 14 Lino mukaintu umwi uutegwa Lidiya, iwakali kusambala zisani zyamubala wacisombo, uuzwa mumunzi wa Tiyatira+ alimwi mukombi wa Leza, wakali kuswiilila, aboobo Jehova* wakajalula moyo wakwe cakumaninina kuti abikkile maano kuzintu nzyaakali kwaamba Paulo. 15 Eelyo walo abamuŋanda yakwe nobakabbapatizyigwa,+ wakatukombelezya kuti: “Ikuti naa mwandibona ncobeni kuti ndilasyomeka kuli Jehova,* amuboole mukkale muŋanda yangu.” Eelyo wakatukombelezya mane twakaunka kuŋanda yakwe. 16 Lino cakacitika kuti notwakali kuunka kubusena bwakukombela twakaswaangana amubelesi umwi musimbi wakanjidwe muuya, idaimona lyakusondya.+ Wakali kubaletela mpindu mpati basimalelaakwe kwiinda mukusonda. 17 Musimbi ooyu wakazumanana kumutobela Paulo alimwi andiswe kumwi kazyaaboompolola kuti: “Baalumi aaba mbazike ba Leza Mupatikampatila+ alimwi baambilizya nzila yalufwutuko kulindinywe.” 18 Wakazumanana kucita boobu kwamazuba manji. Mane Paulo wakacimwa mpoonya wakacenguluka akwaambila muuya ooyo kuti: “Ndakulailila muzina lya Jesu Kristo kuti uzwe mulinguwe.” Eelyo muuya ooyo wakazwa mpoonya aawo.+ 19 Lino basimalelaakwe nobakabona kuti nzila yakujanina mpindu yamana,+ bakajata Paulo a Sila akubakwelela kumusika* kubaleli.+ 20 Nobakabasisya kubeendelezi batwaambo twabuleya, bakati: “Bantu aaba baunyonganya kapati munzi wesu.+ Mba Juda, 21 alimwi baambilizya ziyanza nzyotutazumizyidwe kutobela naa kucita mbwaanga tuli bana Roma.” 22 Alimwi nkamu yakababukila, mpoonya beendelezi batwaambo twabuleya nobakamana kubazapawida zisani zyabo, bakalailila kuti baumwe amisako.+ 23 Nobakamana kubauma kapati, bakabawaala muntolongo akulailila mulindizi wantolongo kuti abalinde cakulomya.+ 24 Akaambo kakuti wakalaililwa boobo, wakabawaala muntolongo yamukati akwaanga maulu aabo muziliba. 25 Pele akati kamasiku Paulo a Sila bakali kupaila akutembaula Leza munyimbo,+ alimwi baangenyina bakali kubaswiilila. 26 Mpoonya aawo kwakaba muzuzumo wanyika mupati cakuti ntalisyo zyantolongo zyakazungaanizyigwa. Alimwi milyango yoonse yakajaluka aciindi eeco azyaanzyo zyabo boonse zyakaangunuka.+ 27 Mulindizi wantolongo naakasinsimuka muŋonzi akubona kuti milyango yantolongo yakalijalukide, wakasomona panga lyakwe akuyanda kulijaya, kayeeya kuti baange batija.+ 28 Pele Paulo wakoongolola ajwi pati kati: “Utalijayi pe, nkaambo toonse nkotuli!” 29 Aboobo wakalomba malambe akuzuzila mukati, kazuzuma, wakabafwugamina ba Paulo a Sila. 30 Wakabagusya anze akubabuzya kuti: “Nobami, ino ncinzi ncondeelede kucita kutegwa ndifwutulwe?” 31 Bakati: “Kosyoma Mwami Jesu, eelyo ulafwutulwa, yebo abamuŋanda yako.”+ 32 Mpoonya bakamwaambila jwi lya Jehova* antoomwe abamuŋanda yakwe boonse. 33 Kumane wakabatola aciindi eeco camasiku akusanzya zilonda zyabo. Mpoonya walo abamuŋanda yakwe boonse bakabbapatizyigwa ndilyonya eelyo.+ 34 Wakabanjizya muŋanda yakwe akubabambila cakulya, eelyo walo abamuŋanda yakwe boonse bakakondwa kapati nkaambo lino wakamusyoma Leza. 35 Nobwakaca, beendelezi batwaambo twabuleya bakatuma bakapaso kuyakwaamba kuti: “Amubaangunune baalumi aabo.” 36 Mulindizi wantolongo wakaambila Paulo nzyobakaamba kuti: “Beendelezi batwaambo twabuleya batuma baalumi kuti nywebo nyobilo mwaangununwe. Aboobo lino amuzwe muunke muluumuno.” 37 Pele Paulo wakati kulimbabo: “Bakatukwibbauda abuleya notutakwe mulandu, nokuba kuti tuli bana Roma,+ akutuwaala muntolongo. Aboobo sena lino bayanda kutugusya kumbali? Peepe! Ababoole beni batugusye mbabo.” 38 Bakapaso bakatola majwi aaya kubeendelezi batwaambo twabuleya. Aaba bakayoowa nobakamvwa kuti baalumi aabo bakali bana Roma.+ 39 Eelyo bakaboola akubakombelezya, mpoonya nobakabagusya anze, bakabalomba kuti bazwe mumunzi ooyo. 40 Pele bakazwa muntolongo akuunka kuŋanda ya Lidiya; alimwi nobakabona bakwesu, bakabayumya-yumya+ bamane bakaunka.\n^ Naa “bakainda mu.”\n^ Oobu bwakali busena nkobakali kuula akusambala zintu alimwi banamaleya nkobakali kuswaanganina.


Marko 6 | Bbaibbele lili a Intaneti | Bbaibbele lya Busanduluzi Bwanyika Mpya\nJesu wakakwa mumunzi okwabo (1-6)\nBali Kkumi Ababili bapegwa malailile aakukambauka (7-13)\nLufwu lwa Johane Mubbapatizi (14-29)\nJesu wasanina bantu bali 5,000 (30-44)\nJesu weenda atala aamaanzi (45-52)\nKuponya bantu ku Genesarete (53-56)\n6 Mpoonya wakazwa ooko abasikwiiya bakwe akuboola kumunzi okwabo.+ 2 Mu Sabata, wakatalika kuyiisya mucikombelo, lino ibunji bwabaabo ibakali kumuswiilila bakagambwa akubuzya kuti: “Ino muntu ooyu wakazijana kuli zintu eezyi?+ Alimwi nkaambo nzi busongo oobu ncobwakapegwa kulinguwe, alimwi amilimo mipati eeyi nciicitilwa amuntu ooyu?+ 3 Sena ooyu tali sikubeza mapulanga,+ imwana wa Mariya+ alimwi imunyina Jakobo,+ Josefa, Judasi alimwi a Simoni?+ Alimwi sena bacizyi bakwe tatuli limwi aano?” Aboobo bakamukaka. 4 Pele Jesu wakabaambila kuti: “Musinsimi ulalemekwa koonse ccita buyo mumunzi okwabo, kuli bamukowa alimwi akuli bamuŋanda yakwe.”+ 5 Aboobo tanaakali kukonzya kucita mulimo mupati uuli woonse ooko, ccita buyo kubikka maanza aakwe abalwazi basyoonto akubaponya. 6 Masimpe, kubula lusyomo kwabo kwakamugambya. Eelyo wakaunka akwiinda muminzi yoonse iizingulukide, kayaabuyiisya.+ 7 Mpoonya wakaita bali Kkumi Ababili akutalika kubatuma bobilo-bobilo,+ alimwi wakabapa nguzu zyakutanda myuuya iisofweede.+ 8 Alimwi wakabalailila kuti kutabi cintu ncobatolelezya mulweendo lwabo ccita buyo nkoli—tiibakeelede kutolelezya cakulya, nkomo yakubikkila cakulya, naaba mali* muzikwama zyabo+— 9 pele bakeelede buyo kusama mpato alimwi tiibakeelede kusama zisani zyobilo.* 10 Kumane wakabaambila kuti: “Kufwumbwa nkomunjila muŋanda, amukkale oomo kusikila mukazwe kubusena oobo.+ 11 Alimwi kufwumbwa kubusena nkobatakamutambuli naa kumuswiilila, mwaakuzwa ooko amukakunkumune lusuko kumaulu aanu kuti bukabe bumboni kulimbabo.”+ 12 Mpoonya bakaunka akutalika kukambauka kuti bantu beempwe,+ 13 alimwi bakatanda madaimona manji+ akunanika balwazi banji mafwuta alimwi akubaponya. 14 Lino Mwami Heroda wakamvwa cakali kucitika, nkaambo izina lya Jesu lyakamwaika koonse, alimwi bantu bakali kwaamba kuti: “Johane Mubbapatizi wabusyigwa kubafwu, nkakaambo kaako ncakonzya kucita milimo mipati.”+ 15 Pele bamwi bakali kwaamba kuti: “Ngu Elija.” Alimwi bamwi bakali kwaamba kuti: “Musinsimi mbuli umwi wabasinsimi bakaindi.”+ 16 Pele Heroda naakamvwa makani aaya, wakaamba kuti: “Ooyu ngu Johane ngundakakosola mutwe, wabusyigwa.” 17 Nkaambo Heroda kumugama nguwakatuma bantu kuyoojata Johane akumwaanga muntolongo akaambo ka Herodiya imukaintu wa Filipo imunyina, akaambo kakuti Heroda wakalimukwete.+ 18 Nkaambo Johane wakali kwaambila Heroda kuti: “Tacizumizyidwe pe kukwata mukamunyoko.”+ 19 Aboobo Herodiya wakalimubikkililide Johane alimwi wakali kuyanda kuti amujaye, pele tanaakali kukonzya. 20 Nkaambo Heroda wakali kumuyoowa Johane, wakamuzyi kuti muntu uululeme alimwi uusalala,+ alimwi wakali kumubamba kabotu. Naakali kumuswiilila wakali kubula cakucita, pele lyoonse cakali kumukonda kumvwa nzyaakali kwaamba. 21 Pele bwakasika ibuzuba bweelede Heroda naakaba apobwe mubuzuba bwakuzyalwa+ kwakwe ndyaakabambila balupati-pati bakwe abeendelezi babasikalumamba, alimwi ankumekume zyaku Galilaya.+ 22 Lino mwana musimbi wa Herodiya wakaboola akuzyana cakuti Heroda wakakondwa abaabo mbaakali kulya limwi.* Mwami wakaambila musimbi ooyu kuti: “Kondaambila kufwumbwa ncoyanda, ndilakupa.” 23 Aboobo, wakamukonkezya kuti: “Kufwumbwa ncotiindilombe, ndilakupa, kusikila kucisela cabwami bwangu.” 24 Aboobo wakaunka anze kuyoobuzya banyina kuti: “Ncinzi nconditiilombe?” Bakaingula kuti: “Mutwe wa Johane Mubbapatizi.” 25 Ndilyonya wakanjila kabalika kuya kumwami akumulomba kuti: “Ndiyanda kuti mundipe lino aawa mutwe wa Johane Mubbapatizi mumutiba.”+ 26 Nokuba kuti eeci cakamupa kuusa kapati, mwami tanaakali kukonzya kumukakila, akaambo kakuti wakakonka alimwi akaambo kabeenzu bakwe.* 27 Aboobo ndilyonya eelyo mwami wakatuma sikumulindilila akumulailila kuti amuletele mutwe wa Johane. Eelyo wakaunka akumukosola mutwe Johane muntolongo 28 akuuleta mutwe mumutiba. Wakaupa musimbi, awalo musimbi wakaupa banyina. 29 Basikwiiya bakwe nibakaamvwa makani aaya, bakaboola akubweza mubili wakwe baakuuzikka mucuumbwe. 30 Lino baapostolo bakabungana kuli Jesu akumwaambila zintu zyoonse nzibakacita anzibakayiisya.+ 31 Mpoonya wakabaambila kuti: “Atweende tukkalile kubusena bunyina bantu mulyookezye aniini.”+ Nkaambo mbanji bantu ibakali kuboola akuunka, cakunga bakabula aciindi cakupumuna kuti balye. 32 Aboobo bakatanta bwato akuunka kubusena bunyina bantu kutegwa bakabe buyo balikke.+ 33 Pele bantu bakababona kabaunka, alimwi banji bakazyiba, eelyo bakayoboloka kuzwa muminzi yoonse akubalika amaulu, baakusaanguna mbabo kusika kubusena ooko. 34 Lino naakaseluka wakabona nkamu mpati yabantu, aboobo wakabeetelela+ nkaambo bakali mbuli mbelele zitakwe mweembezi.+ Mpoonya wakatalika kubayiisya zintu zinji.+ 35 Kumabbililo aazuba, basikwiiya bakwe bakaboola kulinguwe akumwaambila kuti: “Okuno nkuusyokwe, alimwi ciindi caunka kale.+ 36 Kobaambila bamwaikizyanye, kutegwa baunke mutunzi amuminzi yeengelede kuti bakalyuulile zyakulya.”+ 37 Wakabaingula kuti: “Amubape zyakulya.” Balo bakamubuzya kuti: “Sena tuunke tukaakuule zinkwa zyuulwa madinari* aali 200 akubapa bantu kuti balye?”+ 38 Wakababuzya kuti: “Ino mujisi zinkwa zyongaye? Kamuya mukalange!” Nibakalanga, bakati: “Zyosanwe answi zyobilo.”+ 39 Mpoonya wakaambila bantu boonse kuti bakkale mutubunga-bunga aamweemvwe.+ 40 Aboobo bakakkala mutubunga mumwi kabali 100 mumwi kabali 50. 41 Lino naakabweza zinkwa zyosanwe answi zyobilo wakalanga kujulu akulumba Leza.+ Amane wakakomauna zinkwa akuzipa basikwiiya bakwe kutegwa babape bantu, azyalo nswi eezyi zyobilo wakazyaabanya akati kabo boonse. 42 Aboobo boonse bakalya akukkuta, 43 alimwi bakabweza zisuwo zili 12 izyakazwide bufwefwelenga, kutabikkilizya answi.+ 44 Aabo ibakalya zinkwa bakali baalumi bali 5,000. 45 Mpoonya kakunyina kusowa ciindi, wakaambila basikwiiya bakwe kuti batante mubwato basolole kuya mutala ku Betesaida, walo naakacili kumwaya nkamu yabantu.+ 46 Naakamana kubalaya, wakaunka kucilundu kuyoopaila.+ 47 Lino nikwakaba kumangolezya, bwato bwakali akati kalwizi pele walo wakacili mutala alikke.+ 48 Mpoonya naakabona kuti cabakatazya kukwasula, nkaambo guwo lyakali kubbubbula kuletezya nkobakali kuya, kubucedo* wakaboola kulimbabo, keenda atala aamaanzi mulwizi; pele wakali kuyanda kubaindilila. 49 Mbobakamubonena buyo keenda atala aamaanzi mulwizi bakati: “Ncilengaano!” Eelyo bakakwiila. 50 Nkaambo boonse bakamubona alimwi bakayoowa. Pele ndilyonya eelyo wakaambaula ambabo akubaambila kuti: “Amukkazike myoyo! Ndime; mutayoowi pe.”+ 51 Mpoonya wakatanta mubwato mobakabede, aboobo guwo lyakaleka. Eeci cakabagambya kapati, 52 nkaambo tiibakamvwisya ncozyakali kwaamba zinkwa, alimwi mumyoyo cakacili cintu ciyumu kulimbabo ikumvwisya. 53 Lino nibakazabuka mutala bakasika ku Genesarete alimwi bakaimika bwato acito munsi akooko.+ 54 Pele mbobakazwida buyo mubwato, bantu bakamuzyiba. 55 Mpoonya bakabilingana mucooko eeco coonse akutalika kuleta bantu ibakali kuciswa, bakali kubanyamuda amacila akubaleta ooko nkobakamvwide kuti nkwabede. 56 Alimwi kufwumbwa naakali kunjila muminzi naa muminzi mipati naa mutunzi, bakali kuleta balwazi mumisika akumulomba kuti bajate buyo maaya aacisani cakwe caatala.+ Eelyo boonse aabo ibakaajata bakapona.\n^ Mu Chigiriki, “mukuba.”\n^ Naa “mbaakakkede limwi kutebulu.”\n^ Naa “baabo bakakkede kutebulu.”\n^ Nkokuti, cakuma 3 koloko yamasiku kusikila kumapaswido aazuba cakuma 6 koloko.


Matalikilo 29 IBBAIB63 - Mpoonya awo Jakobo wakatola - Bible Search\nMatalikilo 28 Matalikilo 30\nJakobo mbwaakasika kuli-Labani. Mbwaakakwata Leya a-Rakele\n1-Mpoonya awo Jakobo wakatola lweendo lwakwe, wasika kunyika yabana bakujwe. 2Lino naakali kulanga, wakabona cikala musokwe, nkabela kakuli matanga otatwe aambelele, zyakalilede kumbali aco, nkaambo kucikala eco nkobakali kunywisya imbelele. Ibbwe lyakujazya mulomo wacikala lyakali ipati. 3Matanga oonse naakabungene nkuko, bakali kukunkulisya ibbwe kuzwa kumulomo wacikala akunywisya imbelele. Bamane kuzinywisya, bakali kuboozya ibbwe kubusena bwalyo amulomo wacikala,\n4Lino Jakobo wakababuzya kuti, Ino mwazwa kuli, bakwesu? Bakati, Twazwa ku-Harani. 5Wakababuzya kuti, Sa mulizi Labani mwana wa-Nahori? Bakavuwa kuti, Tulimuzi. 6-Wakati, Sa uli kabotu? Bakati, Uli kabotu, Bona! Ngooyo mwanaakwe musimbi Rakele uleza ambelele. 7Lino wakabaambila kuti, Langa! Izuba mpolicili; talina kubbila, Ciindi cakubunganya imbelele tacina kusika. Amunywisye imbelele, mwiinke, mukazicezye. 8Bakati, Tatukonzyi, mane matanga oonse ataangune kuyoboloka; lino balakunkulisya ibbwe kuzwa kumulomo wacikala, aboobo tulanywisya imbelele.\n9-Lino naakacili kwaambaula ambabo, wakasika Rakele, weza ambelele zyawisi, nkaambo nguwakali kuzyeembela. 10-Mpoonya awo Jakobo, naakabona Rakele mwana musimbi wa-Labani mukulana wabanyina ambelele zya-Labani mukulana wabanyina, Jakobo wakaakukunkulisya ibbwe kuzwa kumulomo wacikala, wanywisya imbelele zya-Labani mukulana wabanyina. 11-Elyo Jakobo wakamyonta Rakele, wakwiila ajwi lyakwe, walila. 12-Nkabela Jakobo wakalwiida Rakele kuti, Ndime mujwa wauso, mwana wa-Rebeka. Amvwe obo, wakazuzaana kuyoolwiida wisi.\n13-Lino Labani, naakamvwa makani aa-Jakobo mwana wamucizi wakwe, wakazuzaana kuyooswanaana awe, wamukumbata, wamumyonta, wamuleta kuŋanda, Elyo Jakobo wakalwiida Labani makani aya oonse. 14-Nkabela Labani wakamwaambila kuti, Ncobeni uli zifuwa zyangu anyama yangu. Lino wakakala kulinguwe mwezi woonse.\n15Lino Labani wakaambila Jakobo kuti, Uli mukwesu, pele sa nkukwaamba kuti uleelede kundibelekela buyo cakutavola? Kondaambila mbunjeelede kukuvozya. 16Lino Labani kali abana basimbi bobile; izina lyamupati kali Leya, izina lyamwanike kali Rakele. 17Meso aa-Leya akalipuputide, pele Rakele kali aciwa cibotu, keebeka loko. 18-Nkabela Jakobo wakali kuyandisya Rakele. Lino wakaamba kuti, Njookubelekela milimo myaka iili musanu aibili kuti nkapegwe Rakele mwanaako muniini. 19Mpawo Labani wakavuwa kuti, Na ndamupa nduwe, ncibotu kwiinda kumupa muntu umbi. Mbubo, kala ambebo. 20-Aboobo Jakobo wakabelekela Rakele myaka iili musanu aibili, pele mumeso aakwe myaka eyi yakali mbuli mazuba mace buyo nkaambo kaluyando ndwaakamuyandisya.\n21-Lino Jakobo wakaambila Labani kuti, Mazuba aangu amana. Kondipa banangu, mulete muŋanda. 22-Mpawo Labani wakabunganya bantu boonse bakooko, wacita ipobwe. 23Lino kuciindi cagoko wakatola mwanaakwe Leya, wamusisya kulinguwe, nkabela wakamunjizya muŋanda. 24(Nkabela Labani wakapa mwanaakwe Leya mulanda wakwe musimbi Zilipa kuti abe mulanda wakwe.) 25Lino nibwakaca, wakabona kuti ngu-Leya. Mpawo wakaambila Labani kuti, Ninzi eci ncowandicitila? Sa teensi Rakele ngundakabelekela kulinduwe? Ino wandeenenanzi? 26Labani wakati, Okuno kulindiswe tacicitwi obo. Mwanike teelede kukwatwa na mupati katana kukwatwa. 27-Manisya imviki yamweenzinyina alakwe. Tuyookupa alakwe na wandimanina milimo myaka aimwi iili musanu aibili. 28Elyo Jakobo wakacita obo, Wakamanisya imviki yamweenzinyina, nkabela Labani wakamupa mwanaakwe Rakele kuti amukwate alakwe. 29(Nkabela Labani wakapa mwanaakwe Rakele mulanda wakwe musimbi Biliha kuti abe mulanda wakwe.) 30-Lino Jakobo wakaleta Rakele alakwe muŋanda, nkabela wakali kuyandisya Rakele kwiinda Leya, Elyo wakacili kumubelekela milimo myaka aimwi iili musanu aibili.\nBana ba-Jakobo mbubakazyalwa\n31-Lino Jehova naakabona kuti Leya ulisulidwe, wakajula izyalilo lyakwe, pele Rakele kali musundi. 32-Nkabela Leya wakaminta, wazyala mwana mulombe, wamuulika izina lya-Rubeni, nkaambo wakati, Jehova ulibwene mapenzi aangu; ncobeni mulumaangu ulandiyanda lino. 33Elyo wakaminta alimwi, wazyala mwana mulombe, wati, Jehova ulimvwide kuti ndisulidwe, aboobo wandipa mwana oyu alakwe, Wakamuulika izina lyaSimeoni. 34Lino wakaminta alimwi, wazyala mwana mulombe, wati, Lino ncobeni mulumaangu ulandinamatila, nkaambo ndamuzyalila bana balombe botatwe. Aboobo wakamuulika izina lya-Levi. 35Lino wakaminta alimwi, wazyala mwana mulombe, wati, Lino ndatembaula Jehova. Aboobo wakamuulika izina lya-Juda. Elyo wakaleka kuzyala.


Makani aamu Bbaibbele: Muŋanda Iikkiidwe - Kkeyala yaa Intaneti ya Bakamboni ba Jehova\nPITA a Johane nibazwa kucuumbwe Jesu nkwaakazikkidwe, Maliya wacaala alikke acuumbwe. Watalika kulila. Kumane wasondela mucuumbwe mbuli mbotwabona acifwanikiso cili kunze. Oomu wabona bangelo bobilo. Bamubuzya Maliya kuti: ‘Ncinzi ncolila baama?’\nMaliya waingula kuti: ‘Bamubweza Mwami wangu, alimwi tandizyi nkobamubikka.’ Kumane Maliya waceba wabona muntu umwi. Ooyu muntu wamubuzya wati: ‘Ngwani ngolangaula?’\nMaliya uyeeya kuti muntu ooyu mulimi akuti ndiza ngooubweza mubili wa Jesu. Aboobo Maliya wati: ‘Ikuti naa waubweza mubili, kondaambila nkooubikka.’ Pele mubwini muntu ooyu ngu Jesu. Ujisi mubili Maliya ngwatakonzyi kuzyiba. Pele Jesu naamwiita Maliya zina, Maliya wazyiba kuti ooyu ngu Jesu. Wabalika kwaakwaambila basikwiiya, wati: ‘Ndamubona Mwami!’\nMbweena buzuba oobo kumazuba, basikwiiya bobilo kabeenda kuya kumunzi wa Emau, muntu umwi wabasangana mulweendo. Basikwiiya baluuside kapati nkaambo Jesu wakajaigwa. Pele kabeenda, muntu ooyu wapandulula zintu zinji zyamu Bbaibbele zyalo zyabatontomeka moyo. Nobaima kuti balye, basikwiiya bamuzyiba kuti muntu ooyu ngu Jesu. Kumane Jesu wazibaana, eelyo aaba bobilo basikwiiya cakufwambaana bajokela ku Jelusalemu kwaakwaambila baapositolo kuti bamubona Jesu.\nKabacaambaula, Jesu walibonya akuli Pita. Bamwi bakkomana nibamvwa makani aaya. Kumane basikwiiya aaba bobilo baunka ku Jelusalemu kwaakulanga baapositolo. Babaambila Jesu mbwaalibonya kuli mbabo abalo munzila. Mpeena buyo aawo kabacaamba makani aaya, hena ulicizyi cintu cilamya cacitika?\nLanga acifwanikiso. Jesu walibonya muŋanda, nokuba kuti kumulyango kuli kkiidwe. Elo nkukondwa basikwiiya! Hena oobo tabuli buzuba bukkomanisya? Hena inga wakonzya kuzyibandauka ziindi Jesu nzyaalibonya kuli basikwiiya bakwe? Hena waamba kuti zili zyosanwe?\nImwaapositolo Tomasi tabali limwi Jesu naalibonya. Aboobo basikwiiya bamwaambila kuti: ‘Twamubona Mwami!’ Pele tanaasyoma Tomasi, uyanda kuti alibonene ameso kuti ooyu ngu Jesu. Kwiinde mazuba aali lusele, basikwiiya alimwi banjila muŋanda akukkiya kumulyango, aciindi aawa Tomasi awalo nkwali. Cakutayeeyelwa Jesu walibonya muŋanda. Lino Tomasi wasyoma.\nNcinzi Maliya ncaamba kumuntu ngwayeeya kuti mulimi, pele ncinzi camupa kuti azyibe kuti muntu ooyu masimpe ngu Jesu?\nNcinzi cacitika kuli basikwiiya bobilo beenda kuya kumunzi wa Emau?\nNcintu nzi cilamya cacitika basikwiiya bobilo nibali kwaambila baapositolo kuti bamubona Jesu?\nNziindi zyongaye Jesu nzyaalibonya kuli basikwiiya bakwe?\nNcinzi Tomasi ncaamba naamvwa kuti basikwiiya bamubona Mwami, pele ncinzi cacitika nokwainda mazuba aali lusele?\nHena ku Johane 20:23 Jesu wakali kwaamba kuti bantu balijisi nguzu zyakulekelela zibi? Pandulula. (Int. 49:2, 7; Is. 55:7; 1 Timo. 2:5, 6; 1 Joh. 2:1, 2)\nMbuti mbotukonzya kulibambila moyo wesu kutegwa tukonzye kumvwa kasimpe ka Bbaibbele? (Lk. 24:32, 33; Ezr. 7:10; Mt. 5:3; Inc. 16:14; Heb. 5:11-14)\nBantu Banji Bamubona Kalitanasika Pobwe lya Pentekoste\nKabukide kubafwu pele katanaunka kujulu, cakwiinduluka-induluka Jesu wakankaizya kwaamba ceeco basikwiiya bakwe ncobakali kuyootambula alimwi ambobakali kuyoocibelesya.